58

Elwood: Leu seseva numnadamein ina biala, blonda dunna. – Ina Mrs. Smethills –
ella e siu accumpignament sesevan gest ina meisa sper nus. Dr. Chumley
ei lu ius vi tier els, ei sesius giu sper quella dunna ed ha detg ch’els seigien
gia sevesi inaga. Igl accumpignament da quella dunna ei lu vegnius anavos
tier nus cun Dr. Chumley e lu ha el detg siper Harvey e mei, che Dr.
Chumley fagess meglier da mirar da sias atgnas afferas. Ha el entginas?

Wilson: Sch’el ha tgei?

Elwood: Afferas!?

Wilson: Co duei jeu saver quei ?

Elwood : Lu ha Dr. Chumley fatg la tgagia a Harvey da vegnir cun el ella bar dil
Charly, lez leva  denton pli bugen ir ella « Troccla ».Duront ch’els han
discussiunau sun jeu ius vida la bar ed empustau ina proxima runda, e cu
jeu sun vegnius anavos eran els dus naven.

Wilson : Nua ein els ir? Jeu manegel, nua ei Dr. Chumley ius?

Elwood : Jeu sai buc. – Jeu vevel fatg giu cheu cun Dr.Anderson e Miss Kelly, ed
ussa sun jeu vegnius per els. Forsa entupein nus gie pli tard Harvey e Dr.
Chumley, lu savein nus beiber in ensemmen.

Wilson: Schia? – (a Dr. Anderson) Cheu veis ussa sia historia ! Essas cuntents ?
   (va tier Elwood, ha fatg pugn) Vus scheis manzegnas !

Elwood : Jeu ditgel mai manzegnas, Mr. Wilson.

Wilson: Vus veis fatg zatgei cul docter – Ed jeu anflel o tgei.

Dr. Anderson: Buca tucchei en el, Wilson.

Kelly: Forsa di el gnanc manzegnas.

Wilson : (semeina tier els dus, vilaus) Quei um cheu ei in mantun manzegnas. Vus
dus cartis quella historia, dil docter, che sesa leu e tschontscha cun ina
gronda lieur alva ?

Kelly : Forsa ei Dr. Chumley veramein staus ella Taverna digl Emil.

Wilson : Ed ha viu e tschintschau cu ina gronda lieur alva? Gie!

Elwood: E daco buc? Gl’emprem ha el pigliau in tec da Harvey, mo pli liunga che la
    sera vegneva e pli bugen ch’el veva el. Tgei biala midada.

Wilson: (va encunter ad el) A ti schlagh’jeu ils dents el culiez.

S-MARY 1-1_Miu bien amitg Harvey


59

Elwood : (sebalucca buca centimeter) Mr. Wilson, Veis Vus buca collegs che Vus
      savessas sedar giu cun tut ?

(Anderson ha tschappau Wilson ed els dus sestraian. Kelly emprova da gidar Dr.
Anderson)

Wilson: (ei a ferm, el mira nausch sin Elwood) Il tschurvi da quei carstgaun! Ha
buca saviu vegnir cheu cun in delirium tremens normal, na, ina lieur da dus
meters hai stuiu esser.

Elwood: (stat si, va direcziun pult) Aschi interessant sco igl ei cheu, Mo jeu stos uss
    veramein ir anavos el marcau.

Kelly : (al telefon) Taverna digl Emil? Ei Dr. Chumley leu? El ei staus leu baul la sera
cun Mr. Down?  Tgei ? Murdir buca gest giu il tgau a mi ! (penda si) Quel
batta! El ha detg: Mr. Down seigi adina beinvegnius, denton siu colleg buc.

Elwood : Quei era Bob, il camerier. El tegn mei fetg ault. Ed ussa meinsa tuts
     ensemmen a beiber in.

Wilson : Spitgei in mument.

Kelly : Mr. Down – (va tier el)

Elwood : Gie, mia cara giuvna – astg’jeu tener Vies maun ?

Kelly : Gie, Sche Vus leis? (el far ei) La paupra dunna da Dr. Chumley fa gronds
quitaus. Zatgei eisi schabegiau cul docter. Empruei tuttina da seregurdar. –
Gidei quella paupra dunna.

Elwood: Per Vus fagess jeu tut. Per Vus vuless jeu bunamein, che jeu astgass aunc
inaga viver mia veta. Mo serius, jeu hai veramein raquintau a Vus tut quei
che jeu sai.

Kelly : Segir ?

Elwood : 100% ! Mo Vus mo dumandei vinavon. A mi fa quei tun cauld en Vossa
      vusch aschi bein.

Dr. Anderson: (senza vuler) A mi è. (mira sin Kelly)

Wilson: Tgei miarda?

Elwood: Tgei?

Wilson: Miarda!

Elwood: Oh, Ussa stos jeu denton ir, hai aunc massa da far.

Kelly : Tgei fageis Vus atgnamein traso, Mr. Down?

S-MARY 1-1_Miu bien amitg Harvey


60

Elwood: (sesa, Kelly sesa dretg dalla meisa) Harvey ed jeu sesin ellas bars e buin in
– ni dus – e schein ir igl automat da musica. Tuttenina semeinan autra
glieud anavos tier mei e surrian. Nus enconuschin buca Vus, Mister, mo
Vus essas ina persuna emperneivla. A Harvey ed a mi vegni tut cauld
entuorn il cor, en quels muments dad aur. Sco jasters essan nus entrai, e
tuttenina essan nus denter amitgs. Ei vegnan vi tier nus, sesan giu cu nus,
beiban cun nus, patiarlan cun nus. Els raquentan dallas sgarscheivlas
caussas ch’els han fatg. E dallas bunas caussas ch’els vegnan a far. Da lur
speronzas, da lur quitaus, lur carezia, lur odi. Tut mo grondas fatschentas.
Perquei che negin vegn mo cun fueras en ina bar. Lu mett’jeu avon ad els
Harvey. Ed el ei pli gronds e pli curios, che tut quei ch’els san porscher a
mi. Cu els van, prendan ei cun ina buna impressiun. La medema glieud
tuorna buca savens. Ord squidonza, mes cars. In tec squidonza sesa en
mintgin da nus, buca ver ?

Dr.Anderson : Co essas Vus vegnir sill’idea da numnar el Harvey?

Elwood: El ha num Harvey.

Dr. Anderson: Daco saveis Vus quei ?

Elwood : Quei ei veramein stau in curios schabetg, docter. Ina notg, quei ei schon in
pèr onns anavos, erel jeu alla via spel lag. Vus saveis nua?

Dr. Anderson : Gie, gie…

Elwood : Jeu vevel gest gidau Edi Hackey el taxi. El mischeida bugen gin cun siu
whiskey e lu ston ins magari tener el. Jeu mavel pia dalla via giu – tuttenina
aud’jeu ina vusch : « Buna sera, Mr Down ». Jeu sun semenaus entuorn, E
leu steva quella gronda lieur che sepusava encunter ina latiarna. Jeu hai
gnanc fatg pli gronds patratgs, pertgei che, Cu zatgi ha viviu aschi ditg en
in marcau sco jeu, para ei buca dad esser per el abnormal, che mintgin
enconuscha el per num. Naturalmein vein nus lu entschiet in discuors.
«  Edi Hackey ha pigliau si ina oz…e schiglioc stuess jeu sbagliar fetg.» El
ha buca sbagliau, insumma buc. Jeu tegn fetg ault igl Edi, aber quella sera
vevel veramein pigliau si ina fegra. Nus vein lu paterlau vinavon sur da quei
e sur da tschei…. E lu hai jeu detg siper el:» Vus veis zatgei ordavon a mi.
Vus enconuschis miu num, denton jeu buca il Vies.» Lu di el prest : « Tgei
num plai lu a Vus. ?» Jeu hai stuiu studegiar suenter buca secunda. Harvey
ei adina stau miu num preferiu. Lu hai jeu detg: «Harvey» - ed ussa vegn il
pli interessant vida l’entira caussa. « curios »…ha el detg, « per schabetg,
hai jeu num Harvey. »

Dr. Anderson : Co veva Vies bab num, Mr. Down ?

Elwood : John, John Frederick.

Dr.Anderson : Sco affon veis Vus segir giu in bien camerat che Vus vevas bugen?

S-MARY 1-1_Miu bien amitg Harvey


61

Elwood: Naturalmein, docter, Vus buc?

Dr. Anderson: Co veva el num?

Elwood: Verne, Verne Mc Elhinnley. Veis Vus buca enconuschiu ils Mc Elhinney’s ?

Dr. Anderson : Na.

Elwood : Donn, ei deva ina massa da quels ed els eran fetg spatatschei lunsch
     entuorn. Grondiusa glieud.

Dr. Anderson: Studegei suenter bein, Mr. Down. Ha ei dau x-zacu, x-zanua, x-zatgi

   da Vos enconuschents che veva num Harvey?

Elwood: Na mai, sa esser che jeu hai pervia da quei encuretg o quei num.

Dr. Anderson : Vegni, Wilson. Lein ir siado cun Mr. Down…

Wilson: Jeu buc! Buc ensi e schiglioc zanuas è buc. Vus veis priu quei enta pugn…
ussa saveis è far sez vinavon. Schei seser el cheu e tedlei tier quella broda
tochen damaun marvegl, pervia da mei. A mi ei quei ligiongia. Vossa
caussa!
Dr. Anderson : Vegni, Mr. Down. (pausa, tonscha ad el il maun) Vegni, Elwood.

Elwood : (stat si) Bien, Lyman.

(Anderson e Kelly meinan el tiegl esch)

Elwood: Mo jeu temel, ch’jeu sappi buca star pli ch’in ton ditg. Jeu hai empermess a
    Harvey, da prender cun el oz e far ina biala sera.

(els van tras miez)

(Wilson ei persuls sin tribuna. El sesa al pult, mira sin sia ura. Dr. Chumley vegn da
seniester, Wilson vesa il docter pér cu lez ei quasi amiez)

Wilson : (seglia si e va tier el) Dr. Chumley – tut en uorden ?

Dr. Chumley : En uorden ? Naturalmein, tut en uorden. Zatgi vegn suenter a mi –
   Serrei igl esch.

Wilson: (va tiegl esch e siara el.) Tgei vegn suenter a Vus ?

Dr. Chumley : Quei va tier a Vus nuot. (va en siu biro e siara igl esch)

(Wilson stat ina minuta tut eri, tila las schuvialas, stezza la cazzola e va per miez
giuado, la tribuna ei mo lev envidada. Ins auda agl esch dretg che la sava var giu.
Harvey vegn viaden. In pèr secundas vargan, tochen ch’el arva igl esch da Dr.
Chumley. El va viaden e siara puspei igl esch)
Umbrival

S-MARY 1-1_Miu bien amitg Harvey


62

Tierz act

Scena: La stanza da recepziun dil sanatorium da Dr. Chumley

Temps : Entginas minutas pli tard.

(la glisch ei aunc la medema sco avon)

(Dr. Chumley untgescha digl esch da siu biro dretg anavos. En sia fatscha ves’ins
tema. Culs mauns muossa el, che la lieur dueigi svanir)

Dr. Chumley : Va naven ! Tei datti buc ! Ti eis buca cheu! Miu num ei Dr. William
Richard Chumley ed jeu hai buca tema da murir. (cloma) Wilson!
Wilson! Wilson!

Wilson : (da dretg viaden) Gie? Docter?
Dr. Chumley : Wilson, schei buca persuls mei.

Wilson : Na, docter.

Dr. Chumley : Spidi naven quei Mr. Down !

Wilson : Gie, docter. (vul ir)

Dr. Chumley : Na – Buca mei naven !

Wilson : (vegn anavos, irritaus) Mo, Vus veis detg….

Dr. Chumley : Dumphey – telefon.

Wilson : Gie, docter. (va al telefon) Dumphey – dai il resti a quei Mr. Down e lu furt e
giuado cu quel – immediat !

( Ei splunta vid igl esch)

Dr. Chumley: Stei cheu!

Wilson: Mo in pign mument, docter. (Far puspei dil tut cazzola, arva igl esch)
   Mr. Gaffney !

Mr. Gaffney: Nua ei Dr. Chumley? ( Entra cun Mary) Dr. Chumley, nus stuein
 tschintschar cun Vus. In’impurtonta caussa.

Mary : Veramein !

Mr. Gaffney : Pli impurtont che quei che Vus saveis metter avon. Nua vegnin nus
  buca disturbai? (vul ir en biro da Dr. Chumley)

Dr. Cumley: (Blocchescha igl esch) Na, Na!

S-MARY 1-1_Miu bien amitg Harvey


63

Wilson: El vul buca Vus en siu biro.

Mr. Gaffney : Bien, lu sesi giu, Dr. Chumley. Sesi, Mary Lou.

Dr.Chumley : (irritaus) Sesi giu Dr. Chumbly , sesi giu Mary Lou ? Buca mei naven,
   Wilson – stei tier mei.

Mr. Gaffney : Schia Dr. Chumley, cheu veis mia annotaziun – ils facts. Auda zatgi
  mei ?

Wilson : Nus udin tuts Vus. Schei ir liber.

Mr. Gaffney: (mira stregn sin Wilson) Schei inaga, Dr. Chumley, veis Vus inaga giu il
 sentiment ch’ei savess dar enzatgei sco quella lieur alva Harvey?

Mary: Segir dat ei buc el! E tgi che crei ei, batta!

(Chumley mira ad ella tut agraden)

Mary : Calei da mirar aschia sin mei. Vida mei ei nuot abnormal. Jeu sun per cletg
 gartegiada suenter la famiglia da miu bab, e quels ein tuts normals.

Mr. Gaffney: Schia pia, mia clienta, l’ accusadra Mrs. Louise Simmons di sut
engirament, ch’ella hagi udiu, la damaun dils 2 d’october, duront ch’ella
era en cuschina, siu num. Ella ei semenada ed ha viu quella gronda
lieur alva. Lezza ha mirau ad ella tut agraden. Siu entrar era buca
giavischaus, ed en quei sen ha mia accusadra priu plaid e scatschau
ella ord la stanza. Ella ei ida.

Dr. Chumley: Tgei ha ella detg si per ella ?

Mr. Gaffney : Ella ha tschintschau cun restampa. Ils plaids ein buc impurtonts.

Dr. Chumley: Jeu less saver, co ella ha dumignau quella creatira ord siu
  sanatorium… ah, ord sia casa.

Mary : Buca schei quei ad el, Mr Gaffney. Quei va buc a prau cun mia mumma.

Wilson : (a Gaffney) Mo viado cul marmugn.

Mr. Gaffney :  Ella ha mirau ad el els egls e detg: « Va tiel giavel ! »

Dr. Chumley : Mo gliez ? (mira sigl esch da siu biro) « Va tiel giavel!» E lu, ei ella
   ida?

Mr. Gaffney: Giebein, ella ei ida. Mo, ei va buca per quei. Ei setracta dil suandont :
Eisi in falliu engirament, - ni zatgei, che schai en Vies territori da
clamada ? Jeu damondel suenter Vies meini.

S-MARY 1-1_Miu bien amitg Harvey


64

(Kelly vegn da scala giu, Dr. Anderson vegn dalla biblioteca.)

Dr. Anderson : Ruth ! Jeu hai encuretg tei dapertut !

Dr. Chumley : Dr. Anderson, emblidei quei che jeu hai detg oz suentermiezdi. Jeu
   drovel Vus cheu tier mei. Vus essas in um subtil.

Kelly : Oh, Lyman, has udiu!

Dr. Anderson: Oh, cara!

Kelly: Nus sevesin pli tard.

( Ella va per miez naven, bettend ad el ina buna. Dr. Anderson va en siu biro)

Mary : Vus stueis salvar cheu igl aug Elwood, docter.

(Gaffney va al pult)

Dr. Chumley : Na, il sanatorium duei restar sco el era, avon che quei carstgaun ei
   vegnius cheu.

Mary : Jeu capeschel, tgei che Vus manegeis.

Dr. Chumley : Vus capis quei ?

Mary : Ei sto gie ir ad ins silla gnarva, che Elwood sa tgei che schabegia, avon ch’igl
ei schabegiau. Oz endamaun, per exempel, ha el detg, che l’onda Rose dalla
Mrs. Mc Elhinney vegni questa sera nunspitgadamein da Cleveland.

Dr. Chumley: E lu?

Mary: Tgei – lu?

Dr. Chumley: Onda Rose, ei ella vegnida ?

Mary : Oh gie. Quellas caussas schabegian adina, sco quei che aug Elwood ha detg
ordavon. Mo tgei vein nus da quei. Tgei interesseschan ils Mc Elhinney’s
nus?

Dr. Chumley: E da quei schabegia savens?

Mary: Gie, traso. Ei quei buca memia tup ? Aug Elwood di, che Harvey detgi tut quei
ad el. Harvey sa tut. Co savess el ei, sch’ei dess buca in Harvey ?

Dr. Chumley : (va agl esch dretg, mira sissu) Cac-muostga ! Jeu passentel mia veta
denter cac-muostga, ferton che miraclas sepusan encunter petgas da
latiarnas.

S-MARY 1-1_Miu bien amitg Harvey


65

Louise : (vegn da seniester, mira bufatg entuorn, suspira levgiada) Negin cheu, mo
    carstgauns. Bien.

Mary : Oh, mumma !

Louise : Buna sera, Mary Lou ! Jeu portel il manti da far bogn dad Elwood ! Tgei
    sesis vus tuts entuorn cheu ? Veis schon serrau en el?

Mr. Gaffney: Sesi, Louise (muossa silla sutga sper Wilson)

Louise : Leu ses’jeu segir buc ! (sesa silla sutga dretg dil pult)

Wilson : Co fussi cun ir en sortida, Mary  – nus dus – Sonda sera ?

Louise : Mary Lou, neu vi cheu !

Mary : Stun mal….(va tier sia mumma)
Louise : Eisi fatg tut ?

Dr. Chumley : Buca fagei quitaus.

Dr. Anderson : (vegn ord siu biro) Docter – astg’jeu dir miu meini ?

Dr. Chumley : Gie, clar, naturalmein.

Louise : (tila il nas) Vies meini ! Mr. Gaffney – quei ei quei miedi che jeu hai
    raschunau a Vus. Quel cun quels egls….

Dr. Anderson : Suenter miu meini pitescha Mr. Elwood P. Down vid in ahaluzinaziun
dil tierz scalem e l’autra part, (muossa sil dies da Louise)  ei
l’unfrenda d’ina autosuggestiun. Jeu recamondel ina terapia da
schoc. Recept 977 per el e ruaus a casa enta letg per…. (muossa sin
Louise)

Dr. Chumley : Manegeis Vus ?

Dr. Anderson : Quei ei mia diagnosa, docter. (a Louise) Suenter quella injecziun
vegn Mr. Down buca a veser la lieur pli. Nus vein duvrau quella per
tschiens cass psichopatics.

Louise : Calei da metter giu miu frar sco cass psichopatic. Aschia zatgei ha ei aunc
    mai dau en nossa familia.

Mary: Sche ti eis dil meini che aug Elwood seigi buc in cass psichopatic, daco eis lu
vegnida cheu cun el?

Louise: Nua duevel jeu schiglioc ir cun el ? En perschun ? Tiu aug sempo da nuot.
Daco ha Harvey dispet stuiu tschintschar cun el? Ei dat tons carstgauns el
marcau, daco sto el gest mulestar Elwood?

S-MARY 1-1_Miu bien amitg Harvey


66

Mr. Gaffney: Calei da semischedar en. Sche quella injecziun gida el, lu dei ella ad el.

Dr. Chumley : Jeu sun buca dil tut segirs, sche quella gida en quei cass.

Louise : Harvey vegn adina cun el a casa.

Dr. Chumley : Da ver ?

Louise : Gie. Mo sche Vus deis quella injecziun ad el, ed el vesa buca pli Harvey, lai
el buca vegnir viaden el pli. E suenter sun jeu agl esch, ed jeu sai lu schon
tgei che jeu hai da far.

Mary: Mumma, sas buca calar da tschintschar sur da Harvey – aschia sco ei dess
aschia enzatgei.!

Louise: Mary Lou ! Ti has aunc d’emprender bia, ed jeu sperel, che ti emprendies
   mai ei.  (ella fa in pèr pass encunter Wilson) Mary Lou – neu cheu !
(Ins auda Elwood da davostier vida sussurar)

Mr. Gaffney: Pssst! Ei ei leu.

Elwood: (vegn da miez) Buna sera, tuts ensemmen.

(Tuts dattan il tgau)

Louise : Buna sera, Elwood. Jeu hai purtau a ti tiu manti da far bogn.

Elwood : Engraziel fetg, Louise.

Mr. Gaffney : Schia, Dr.Chumley, Tgei fagein nus ? Nus stuein far zatgei.

Louise : Oh gie, gliez schon.

Mary : Para a mi è aschia.

Dr. Chumley : (mira sigl esch) Gie, dispet. Zatgei stuein nus far.

Elwood: Tochen che vus saveis tgei – daco mein nus buca tochen ella Taverna digl
    Emil e buin in?

Louise: Ti vas negliu, Elwood. Ti stas cheu.

Mary : Gie, aug Elwood.

Mr. Gaffney : Stei cheu. Miu fegl.

Elwood: Jeu less ir – vus leis che jeu stetti cheu. Differenza da meinis ei il sal da
mintga discuors. Jeu hai bugen da quellas discussiuns. Ah, exact – co
essas vegni perina cun Harvey, Dr. Chumley ?

S-MARY 1-1_Miu bien amitg Harvey


67

Dr. Chumley : Sch – sch !

Mr. Gaffney : Nus spitgein sin Vossa decisiun,Dr. Chumley.

Dr. Chumley: Tgei?

Mr. Gaffney: Tgei decisiun prendis?

Dr. Chumley: Jeu stos tschintschar persuls cun quei um. Mei vus tuts en tschella
  stanza.

( Mary va seniester viado)

Dr. Chumley : En ina minuta entscheivel cun mia diagnosa.

Louise : Schei schular, docter.

Dr. Chumley : Fetg jeu.

Louise : Ti stas cheu Elwood. (ella e Mr.Gaffney van suenter a Mary)

Dr. Chumley : Cheu, Mr. Down. Astg’jeu supplicar Vus sin quella sutga ? (muossa
silla sutga seniester dil pult) Cigarra? Sai jeu schiglioc aunc far zatgei
per Vus ?

Elwood : (duront seser) Co manegieis Vus quei, docter ?

Dr. Chumley : Mr. Down. (sbassa la vusch, mira sin siu biro) Tgei sort da carstgaun
   essas Vus, danunder vegnis Vus ?

Elwood : (pren o ina carta) Hai jeu buca dau ina carta a Vus ?

Dr. Chumley : E nua sin quest mund veis Vus anflau el?

Elwood: Harvey, il Puka?

Dr. Chumley: (sesa dretg dil pult) Eisi ver, ch’el ei habels da…..?

Elwood: Dir caussas ordavon? Fa el. Sun leds d’astgar dir quei. Harvey sa dil tut. El
    sa schizun far star eri las uras.

Dr. Chumley : Mo daco? Ord tgei sen?

Elwood: Harvey di, el stoppi mo mirar sin l’ura e lu stat ella eri. E Vus saveis ir naven
aschi ditg sco Vus leis, cun tgi che Vus leis, aschi lunsch naven sco Vus
leis. E cu Vus turneis, ei buc ina minuta vegnida ad esser vargada.

Dr. Chumley: Vus manegeis, el sa veramein….(mira puspei sin siu esch)

S-MARY 1-1_Miu bien amitg Harvey


68

Elwood : Einstein ha anflau o temps e la cubicatura. Harvey buca mo temps e
     cubicatura, mobein era objecziuns.

Dr. Chumley : E fa el quei per Vus ? Metta el Vus leu, nua che Vus vulis ?

Elwood : El ei prompts da far ei. Da tut temps. Mo a mi vegni mai endamen in liug,
nua che jeu fuss pli bugen. Jeu sun adina cuntents leu, nua che jeu
sesanflel e cun tgi che jeu sun ensemmen. Ussa per exempel, sesntel jeu
mei fetg bein cun Vus, docter (tegn ad ault la cigarra) Ina Corona – Corona.

Dr. Chumley : Jeu sai, nua che jeu vuless esser.

Elwood : Nua ?

Dr. Chumley : Ad Acron – 50 km naven da Cleveland.

Elwood : Acron ?
Dr. Chumley : Leu datti ina pintga casa, ordeifer dil marcau, en in uaul d’ischi, frestg,
   verd, bi.

Elwood : Ischi ei la plonta che jeu hai il pli bugen.

Chumley : Leu vuless jeu esser cun ina dunna giuvna, ina giuvna jastra, ina che di
        buca bia.

Elwood : Sut ina plonta ?

Chumley : Gnanc siu num vuless jeu saver. Ed jeu fuss semplamein in Mr. Brown.

Elwood : Daco leis Vus buca saver siu num ? Forsa veis gie ils medems
     enconuschents.

Chumley : Jeu schess ir per gervosa freida e tschintschass cun ella. Jeu schess ad
ella caussas, che jeu hai aunc mai detg a zatgi. Caussas ch’ein cheu
serradas en. (petga sin siu pèz, Elwood mira interessaus sissu) E lu
schess jeu purtar ina gervosa freida.

Elwood : Buca whiskey?

Chumley : Gervosa ei meglier.

Elwood : Po esser…sut ina plonta. Mo forsa vul ella in whiskey soda.

Chumley : Ella astgass buca tschintschar cun mei, mo duront che jeu tschontschel,
stuess ella strihar cun siu maun sur miu tgau e dir: « Pauper um, oh,
pauper, pauper um!»

Elwood : Con ditg lessas Vus che quei mass vinavon aschia ?

Chumley : 2 jamnas.

S-MARY 1-1_Miu bien amitg Harvey


69

Elwood : Vegness quei buca monoton ? Duas jamnas ditg, adina ad Acron, Gervosa
     e « pauper, pauper um».

Chumley : Na,na. Quei fuss grondius.

Elwood : Sai jeu far zatgei per Vus, docter ?

Chumley : Na !

Elwood : Jeu sai buca propi, mo jeu hai il sentiment che Vus fetschies in sbagl, sche
Vus scheis buca paterlar quella dunna. Forsa ei ella vegnida lunsch pil
mund entuorn ed ha ina massa pintgas caussas da raschunar.  Segir fageis
Vus era in sbagl mo cun Gervosa e negin whiskey. Mo tochen il davos ei
quei Vossas duas jamnas.

Chumley :  (sesiemia) Gervosa freida ed Acron, ed aunc inaga libertad. Oh Dieus !
Elwood : Harvey….

Chumley : Fagess el….. Savess el far quei per mei ?

Elwood : Jeu hai mai udiu , ch’el ha detg zatgei encunter Acron. Mo sperasvi, docter,
      Nua ei Harvey ?

Chumley : (stat si, mo bufatg) Saveis Vus buc ei ?

Elwood : La davosa ga, ch’jeu hai viu el, era el cun Vus. – Oh, forsa spetga el sin
     mei ella Taverna digl Emil.

Dr. Chumley : Aschia eis ei. El ei ius tiegl Emil.

Elwood : Perdunei mei, docter. (el va tiel biro da Dr. Anderson)

Dr. Chumley : (va agl esch seniester) Na,na, Mr. Down. Buc en cheu.

Elwood : Jeu less buca ir naven, senza haver detg buna notg a miu amitg, Dr.
     Anderson.

Dr. Chumley : Mr. Down, Dr. Anderson ei buca Vies amitg. Negin en cheu ei Vies
   amitg. Jeu sun Vies amitg. – Quei stueis saver.

Elwood : Engraziel a Vus, docter. Ed jeu sun Vies.

Dr. Chumley : Vossa sora – Lezza statt davos quell’entira intriga. Ella vul surplidar
mei, da serrar en Vus cheu. Ella ha organisau oz tut las lubientschas
per invisar Vus. Ha mirau da survegnir la pleinimpotenza da Vossa
facultad e la clav da Vies tresor. E tut quei ha ella purtau cheu
sperasvi.

Elwood : E quei ha ella fatg tut en in suentermiezdi ? Mia sora ei in fenomen.

S-MARY 1-1_Miu bien amitg Harvey


70

Dr. Chumley : (va tiel pult) Dieus en tschiel. Sentis Vus insumma negina trumpada ?

Elwood : Dr. Chumley, mia mumma ha adina detg:» Sin quei mund, Elwood, » - ella
ha adina detg Elwood a mi, « ston ins adina esser prompts da far battaglia,
denton era dad esser plein pasch. » Onns en ed onns o sun jeu staus per
la battaglia. Ussa sun jeu per la pasch sin tiara. Vus astgeis bugen zitar
mei vinavon, docter.

Dr. Chumley : Sco è adina…Vus essas sut miu schurmetg….ed aunc sche jeu stos
   salvar cheu Vossa sora. Leis Vus, che jeu fetgel quei ?

Elwood : Segir buca, docter. Nun che Louise vul quei aschia. Buca ch’ei seigi buca
bi cheu, mo jeu crei che Louise ei pli cuntenza a casa, cun mei, Harvey e
Mary Lou.
(Kelly vegn da miez viaden, fluras els cavels, Metta gasettas sil pult. Elwood semeina
enviers ella)

Elwood : Miss Kelly, Mia cara giuvna, ins sa buca veser o pli gnoc che Vus.

Kelly : Ins sa buca sesentir pli cuntenza che jeu, quei sai jeu.
(dat ad el ina buna, va da scala si)

Wilson : (el zulèr, ha viu la buna) Mira, mira, para dad esser buca schliet, quei gag
    culla lieur. Mei a Kelly aunc mai bitschergnau.

Elwood : Jeu savess bugen, sche jeu hai salvau dapli da quella oda.
     (mirond sin Wilson) Ovid ei adina stau miu preferiu poet.

Wilson: Plaunsiu, colleg. Ti eis ralaschaus, Cheu vai viado. (tschappa el pil bratsch)

Dr. Chumley : Wilson! Schei la detta da quei um!

Wilson: (dretg dil pult) Tgei?

Dr. Chumley: Seperstgisei tier Mr. Down.

Wilson: Seperstgisar – tier – tier quel culla lieur ?

Dr. Chumley : (mira puspei sin siu esch dil biro) Pscht – seperstgisei!

Wilson: Jeu seperstgisel. - Cheu ei l’extrada.

Elwood : Jeu vegn a seregurdar vidlunder, cu jeu mondel.

(Wilson va seniester naven)

Dr. Chumley :  Spitgei aunc ina minuta, Mr. Down. Schabegia quei savens, che
giuvnas vegnan tier Vus e dattan ina buna, sco quei che Miss Kelly
ha gest fatg?

S-MARY 1-1_Miu bien amitg Harvey


71

Elwood : Tscheu e leu. – mo jeu fetg è curascha ad ellas da far ei.

Dr. Chumley : Sche lu – mei e spluntei.

(Elwood va agl esch da Dr. Anderson, il qual vegn gest viado)

Elwood : Dr. Anderson, jeu hai buca saviu ir naven, senza…

Dr. Anderson : In mument, Mr. Down. – (a Chumley) Docter, meis Vus a prau cun
     mia diagnosa ?

Dr. Chumley : Gie, gie. Fagei vegnir tuts.

Dr. Anderson: Engraziel fetg a Vus, docter. Mrs. Simmons, Mr. Gaffney, savessas
    vus vegnir ina minuta, fagei, aschi bien ?

Louise : (vegn viaden) Veis sclariu tut ?

(Mary e Mr. Gaffney vegnan viaden)

Dr. Chumley: Jeu e Dr. Anderson essan dil medem meini.

Dr. Anderson: Engraziel, docter.

Mary: Oh, quei ei grondius. Tgei levgiament!

Louise: Sun jeu leda.

Elwood : Quei stuein nus festivar. (pren in pign bloc da notizias ord siu sac) Jeu hai
     nudau cheu in pèr novas bars.

Dr. Chumley : (a tschels da bass) Quella injecziun schlaga en brutal. Nus savein
   buca dar ella ad el, senza siu consentiment.

Louise : Lezza dat el schon, sche jeu damondel el.

Mary: Buca damonda el. Dei semplamein ei ad el.

Elwood: (legia avon) Woodrows, Benny’s, Edi’s.

Louise: Elwood !

Elwood: Mein nus tiel Benny?  Cons essan nus Louise?

Louise : (entscheiva a dumbrar, sefar lu en) Ach – Elwood !

Dr. Chumley : Mr.Down, jeu hai ina medischina. – 977 – Quella vegn a far bein a
   Vus. Levas prender ella ?

S-MARY 1-1_Miu bien amitg Harvey


72

Mr. Gaffney : Suenter vesis Vus buca pli quella lieur.

Dr. Anderson : Mo Vus stueis purtar sez la responsabladad.

Elwood : Segir, docter. Sche Vus veis studegiau o quei, sto quei gie esser ina buna
caussa. Sche jeu entaupel per schabetg zatgi che drova quei, vegn jeu a
proponer ad el quei. Jeu sez drovel buca quei.

Louise : Veis udiu ei Mr. Gaffney, veis udiu ? Aschia enzatgei stuess ins tener o.

Elwood: (semeina tier ella, mira sin ella) Louise, vulas ti che jeu prendel quella
    medischina ?

Louise : Elwood, jeu patratgel mo vida tei. Ti eis miu frar. Jeu fagess tut per tei, mo
    quei Harvey nuot. El fa vegnir in nar o da tei. Elwood, seigies buc in nar.

Elwood: Segir buc.

Louise: Ti savesses esser zatgi. Ti savessas esser en suprastonza dalla societad da
    musica, stuessas mo ir e tschintschar cun quella glieud.

Elwood : Bien, Louise. Sch’igl ei quei che ti vul – Harvey ed jeu mein damaun
     sperasvi e tschintschein cun quella glieud.

Louise : Ei dat negin « damaun » pli. Mary ed jeu savein buca pli star ella medema
casa cun quella lieur. Nos amitgs vegnan buca tier nus, nus vein negina
veta en cumpagnia, nus vein insumma negina veta. Nus essan persulas. Il
pli bugen vuless jeu murir, mo forsa fuss quei a ti era tuttina.

Elwood : (plaunsiu) Jeu hai adina vuliu, che ti survegnies tut quei che ti vul. –
Louise, eis segira ? (ella dat il tgau) Bien, lu pren jeu quella medischina.
Nua stoss jeu ir, docter ?

Dr. Chumley : Ella stanza da Dr. Anderson, Mr. Down.

Elwood: Schei adia a miu bien amitg. (va en stanza da Dr. Anderson)

Mr. Gaffney: Con ditg va quei,docter ?

Dr. Anderson : Mo in pèr minutas. Levas buca spitgar? (va)

Mr. Gaffney: Nus spitgein. (sesa seniester dil pult)

Louise: (suspira) Dr. Anderson ha detg ch’ei mondi buca ditg.

S-MARY 1-1_Miu bien amitg Harvey


73

Mary : Schia mumma , ussa vegn jeu gnervusa (pren si in péz d’in umbrival)
Grondius, mumma. Sas metter avon sco jeu vesess o en in vestgiu cun quella
teila ?

Louise : (culs patratgs aunc tier Elwood) Dr. Anderson ha detg, (siper Mary, mira igl
emprem sigl umbrival, suspira puspei.) Gie, mo lai gl’emprem inaga durmir mei ina
notg.

(ei splunta vid igl esch)

Mr. Gaffney: Mo viaden.

(In chauffeur da taxi vegn viaden)

Mr. Gaffney: Tgei leis Vus?

Chauffeur: Jeu enquerel ina pintga cuorta – (mira sin Louise) Ah, cheu essas gie –
         Vus essas ir ord miu auto senza pagar.
Louise : Ei ver. Tut emblidau!

Chauffeur: Naven dil marcau neucheu, 2.75.

Louise : (mira en sia tastga) Jeu vess saviu metter pac, che jeu hai priu cun mia
buorsa. Nua hai jeu ella ? (stat si, mira encunter il publicum e svida sia
tastga. Auter ch’in fazolet ed ina dosa da puder schula nuot viado) Mary,
has ti daners ?

Mary : Quei che aug Elwood ha dau a mi pil friseur, hai jeu duvrau si per la raspada.

Louise : Mr. Gaffney, savesses Vus empristar o a mi 2.75 ?

Mr. Gaffney : Stun mal, sil pli in schec.

Chauffeur: Schecs pren jeu buc.

Mr. Gaffney : Sai jeu.

Louise : Dr. Chumley, veis Vus forsa 2.75 dad emprestar o a mi pil chauffeur ?

Dr. Chumley : Jeu hai buca mia buorsa cun mei. Buca peda dad ir per ella –
   L’injecziun, stun mal (seniester naven)

Louise : Miu frar vegn a dar a mi quels daners. Mo buca gest ussa….. El survegn
gest ina injecziun en leu – va buc aschi ditg. Vus stueis spitgar.

Chauffeur : Jeu vi mes daners ussa !

Louise : Jeu hai gie detg a Vus, ei va mo in pèr minutas. Jeu vess bugen, che Vus
    vegnessas anavos cun nus el marcau.

S-MARY 1-1_Miu bien amitg Harvey


74

Chauffeur : Ed jeu ditgel a Vus, che jeu vi mes daners immediat e Vus saveis
          prender il bus – damaun marvegl dallas sis.

Louise : Aschi in tgau dir!

Mary: Gliez san ins dir dad ault.

Chauffeur: Schia, survegn jeu ussa mes daners, ni tgei ?

Louise : (stat si e va seniester, splunta vid igl esch) Dr. Chumley, savessas Vus
    dabot schar vegnir o miu frar, quei chauffeur vul buca spitgar.

Dr. Chumley : (arva igl esch) Stei buca memia ditg.

(Elwood vegn en)

Louise: Jeu hai schau mia buorsa a casa – Sas buca dar a quei um 2.75 ? Aber
buca dapli, el ei staus ualti grobs.

Elwood : (tonscha ad el il maun) Buna sera, Down ei miu num. Elwood P. Down.

Chauffeur : Jeu hai num Lofgreen, E. J.

Elwood : Far plascher, Mr. Lofgreen. Mia sora, la Mrs. Simmons. Mia pintga, gnocca
     niazza, la Mary Lou, Mr. Gaffney, nies advocat e Dr. Chumley.

(Tuts fan ina reverenza)

Chauffeur : Jeu hai l’honur.

Elwood : Essas Vus gia daditg en quei contuorn ?

Chauffeur : Gia mia entira veta.

Elwood : Veis plascher vid Vossa lavur?

Chauffeur: Jeu sai buca selamentar. Dapi 15 onns sun jeu tier la cumpagnia Brown,
         e miu frar dapi 12 onns tier la Taxi SA.

Elwood : Ah, Vus meis per Brown e Vies frar tier la Taxi SA ? Interessant, Buca
     Louise ? Mr. Lofgreen, astg’jeu dar a Vus ina da mias cartas ?
     (dat ad el ina)

Dr. Chumley : Fagei vinavon, Mr. Down.

Elwood : Gie, gie. Ina minuta. (Muossa silla carta) Quei ei mia adressa. Mia sora e
mia niazza habiteschan tier mei. Leis buc inaga prender cun Vies frar e far
a nus ina viseta ? Vus saveis vegnir a tscheina.

S-MARY 1-1_Miu bien amitg Harvey


75

Chauffeur : Mo gie, bugen…

Elwood : Cu vulesses bugen ?

Chauffeur : Jeu sai mo mardis, lu hai jeu liber.

Elwood : Lu fagein nus giu mardis, fagess plascher da veser Vus, neve, Louise?

Louise: Oh, Elwood. Quei um ha segir avunda auters amitgs.

Elwood: Louise, ins sa buca haver avunda amitgs.

Louise: Elwood, buca lai spitgar Dr. Chumley. Quei fan ins buc.

Elwood : Ti has raschun. (dat daners al chauffeur) Cheu, il rest saveis salvar. Ha
fatg grond plascher. E buc emblidar, mardis. Cun Vies frar. Ussa stueis
Vus perstgisar mei. (seniester naven)
Chauffeur : In bien um.

Louise : Gliez eis el. Mo Vus vessas era saviu spitgar.

Chauffeur : Oh na, tedlei mia cara, Jeu fetg ussa quei viadi dapi 15 onns. Jeu vegn
neucheu cun la glieud….lu survegnan els ina sprezza cun en sai jeu
tgei, e suenter mon jeu puspei anavos cun els. Mo els ein buca pli ils
medems.

Louise : Gliez sperel jeu.

Chauffeur : Sin gliez saveis sefidar. Cu jeu vegn cheu cun els, sesan ei davostier ed
han plascher dad ir cun auto e patiarlen cun mei. Mintgaton stein nus eri
e mirein sco il sulegl va da rendiu e sco ils utschals sgolan. Mintgaton
stein nus era eri sch’ei ha buca utschals e negin sulegl che va da
rendiu. Nus vein in bien temps ensemmen ed jeu survegn mintgaga ina
tschéca bunamana. Denton suenter – hui -ui – ui. (vul ir)

Louise : Suenter, Hui – ui – ui ? Sco manegeis Vus quei ?

Chauffeur : Lu sevilan ei, e sevilan, e sevilan. Essas Vus tschoccs? Veis buca viu
che l’ampla era cotschna ? Tgei miserabels freins veis Vus insumma ?
Saveis buca schar adatg? – U che jeu mon memia spert per els, ni
memia plaun. Els fidan buca pli a mi. Ed jeu sun exact il medem, e la via
ei era la medema. Ei dat neginas sgnoccas pli ed era negina bunamana.
(va tiegl esch)

Louise : Da miu frar vessas Vus survegniu ina bunamana. El ei fetg spendabels.
    Adina staus.

S-MARY 1-1_Miu bien amitg Harvey


76

Chauffeur: Suenter eis el buca pli aschia, mia cara dunna. Suenter vegn el ad esser
in carstgaun tut normal. E Vus saveis tgei rateina che quei ei. Ha fatg
plascher, jeu spetgel giusut. (seniester naven)

Louise: (va tiegl esch seniester sura) Stop – Stop ! – fagei nuot cun el ! Elwood, Neu
   o da leu !

Mr. Gaffney: Quei saveis Vus buca far. Dr. Chumley dat gest l’injecziun ad el.

Mary: Mr. Gaffney, fagei zatgei. Mumma, cala!

Louise: (semeina tier ella) Siara la bucca! Jeu sun pli ditg sin quei mund che ti. Jeu
seregordel mei vida miu bab, jeu seregordel mei vida tiu bab, jeu seregordel
mei……

Dr. Chumley: (arva igl esch) Tgei eisi? Tgei hara duess quei esser?

Wilson: (vegn per miez viaden) Tgei eisi, docter? Batt’ella puspei ?

Mr. Gaffney : Ella vul buca schar tier l’injecziun.

Louise : Ha el gia survegniu ella ? Eisi gia schabegiau, veis Vus gia?......

Dr. Chumley: Na, mo nus essan gest vidlunder. Wilson, mei naven cu Mrs.
  Simmons !

Louise : Schei mei en ruaus! Lai la detta da mei, ti raffin !

Mr. Gaffney : Vus saveis buca, tgei che Vus vulis. La lieur leis gie è buc !

Louise : Tgei veis Vus encunter Harvey ? Sche Elwood ed jeu e Mary Lou lein viver
ensemmen cun el, tgei va quei tier a Vus ? Quei ei nossa caussa. Elwood –
Elwood !

(Elwood vegn da seniester viaden, ella sebetta bargend en sia bratscha, el fruscha
sias schuialas.)

Elwood: Mo, mo, Louise. (als auters) Ella ei stauncla. Tgei ch’ella ha tut fatg oz.

Mr. Gaffney : Fagei tgei che vus leis. Jeu desistel buc aunc ina ga dad ir a dar jass,
  seigi la miarda aschi gronda sco ella vegli.

Louise : (cun Elwood al pult) Mein nus, Elwood ? Lein ir naven da cheu. Jeu
    hassegiel quei liug. Jeu less, che jeu vess mai viu el.

Dr. Chumley : Uss tedlei inaga…..

Elwood: Ei emporta buca tgei che Louise di - quei vala !

S-MARY 1-1_Miu bien amitg Harvey


77

Louise : Oh. Ussa stai mureri ! Curios ! (ella muossa la buorsa) Quella sto esser
    stada cheu igl entir temps. Jeu vess saviu pagar sez il chauffeur.

Elwood : Ti has aunc da dar a mi……

Louise: Ah, tgei emporta quei. – neu, Mary Lou ! Neu Elwood ! Fagei vinavon !
   (seniester naven)

Elwood: Buna notg, Dr Chumley. Buna notg, Mr Wilson.

Louise: (davos la tribuna) Neu ussa, Elwood !

Elwood : Docter, jeu sai dapi onns sco mia familia tratga sur da Harvey. Mo sco
patratga la famiglia da Harvey sur da mei ? Quei vess jeu bia ga bugen
saviu. (el mira davos Dr. Chumley sigl esch dretg) Oh…Cheu eis ti gie…
docter, buca per mal, (tauscha el in tec dalla vart) Vus steis enta peis ad el.

(Harvey va dalla tribuna vi ed en quei mument di Elwood)

Elwood : Nua eis è staus ? Jeu hai encuretg tei dapertut.

Umbrival

S-MARY 1-1_Miu bien amitg Harvey


1

Tgei viriveri!
Ina cumedia da Tom Müller & Sabine Misiorny

translaziun sursilvana da David Flepp

Las rollas:
Reschissur: Falco Wagner/reschissur — da vegliadetgna media
Sin tribuna gioga el la rolla dil  Smith (Scena 1 e scena 4)
El ei in reschissur mediocher che inscenescha dapi onns en teaters medemamein mediochers
ella provinza. El crei d'esser destinaus per pli grondas ovras ed inscenescha cheutras senza
fiug, ferton ch'el spetga aunca adina IL grond success che fa el renomaus. El ei in pign
colericher ed ei in da femnas.

Carin: Carin de Mont/actura — da vegliadetgna giuvna tochen media
Ella gioga la rolla da Lady T./Lady Thitherthorough.
Ella ei ina actura mediocra, che spetga adumbatten LA gronda rolla.
Ella entscheiva ina relaziun cul reschissur per dar niev slontsch a sia carriera. Ella fa negins
patratgs sur da quei che schabegia sin tribuna, mobein gioga strict mo suenter cavazzins. Ella
s'auda tier quella sort acturs che gioga mintga sera tuttina.

Tenner: Julius C. Tenner/actur — da vegliadetgna media ni aunc pli vegls
El gioga la rolla digl Inspector Carter.
El ei in actur provinzial empau els onns ed ei in letgatgils. El secrei denton dad esser in grond
star e sedeporta era taluisa enviers tut ils auter. El ha la sgarscheivla moda da giugar mo viers
il publicum e pér suenter da sedar giu cun l'acziun sin tribuna, tut tenor il motto: Gl'emprem
tschintschar e lu mirar. Ina qualitad ha el lu tuttina aunc: el ei buns en improvisar.

Schmed: Stiafen Schmed/actur — vegliadetgna flexibla
El gioga suandontas rollas sin tribuna:
Smith, per sbagl pia Schmed (scena 2)
Mary (scena 3)
El ei atgnamein in ascpectatur che setschenta ella tuppa situaziun da stuer giugar el toc sin
tribuna. El ei reservaus, gie schizun in tec schenaus. Sia confidonza crescha denton el decuors
dalla presentaziun, aschi fetg ch'el ei alla fin il herox dalla sera.

Remarca:
Mintga actur ha duas rollas: Quella digl actur e quella dalla figura ch'el gioga sin tribuna.
Perquei ei mintga actur era nudaus cun dus differents nums da rollas:
Reschissur e Smith
Carin e Lady T.
Tenner ed Inspector
Schmed e Mary
Cheutras drovi era buc ulteriuras indicaziuns pella reschia, en tgei rolla ch'igl actur ei gest.
Quei fa oravontut la situaziun d'emprova ella scena 1 pli sempla.
Pils acturs munta quei:
Stat il num digl actur, agescha il giugadur adequatamein, vul dir natural.
Stat il num dalla rolla sto il giugadur agir adequatamein a quella rolla.
Per ch'il publicum capeschi optimalmein quei vi e neu en differentas rollas (surtut ella scena
3) eisi indispensabel da far ina clara differenza denter actur "neutral" e sia rolla.
Cunquei ch'ei setracta d'in crimi che vegn daus en in teater provinzial da tiarza classa, astga
l'inscenaziun senz'auter esser surfatga.

S-MUE 1-1_Tgei viriveri_(sr)


2

Persunal da teater che vegn duvraus:
Tecnica – La persuna responsabla pella tecnica communichescha en paucas, cuortas
construcziuns cul reschissur. Quellas construcziuns di il tecnicist. Vesa il publicum buc il
tecnicist san ins era inscenar ina communicaziun sur telefonin, func ni semegliont.

Servis/Entrada – Ina persuna dil servis ni dall'entrada che meina la figura Schmed ella sala
d'aspectaturs; all'entschatta dalla secunda scena; ha da dir nuot

Maletg da tribuna:
In salun en ina casa signerila. In'entrada.
Sin tribuna vesan ins suandont mobigliar: Enamiez in canapé, davon lez ina meisa e sin lezza
in tschendrer cun en ina pipa; ina pintga tuaglia cotschna; ina pintga vasa cun en aua e fluras.
Da vart dretga dil canapé in carret da te cun si in servis da te, in ruog plein te, in taglier cun
creflis.
Odem dretg dalla tribuna in pult "sekretär" cun si in arvabrevs (arma dil mazzament), in
fermabrevs, ina candeila; en in truchet ina pistola. Ella part sut dil pult "sekretär" - davos ina
porta - datti ina pluna pacs creflis.
Il pli odem seniester in fauteuil cun ina meisetta da te. Ulteriurs requisits sedattan ord il
context dil toc. Ulteriuras entradas, mobilias ed ulteriurs elements decorativs san ins integrar
tenor gust e plascher.

S-MUE 1-1_Tgei viriveri_(sr)


3

EMPREMA SCENA
All'entschatta ein sala d'aspectaturs e tribuna en ina sort glisch da lavur - igl ei la davosa
emprova generala; la tenda da tribuna ei aviarta.

RESCHISSUR: (entra cul telefonin vid l'ureglia; el telefonescha, banduna la tribuna viers la
sala d'aspectaturs) Gianteren, Demunt! Nua essas? Nus lein entscheiver!

TECNICA: (reglescha la glisch aschia ch'ella vegn pli e pli brausla, lai ir il toc musica
d'entschatta)

RESCHISSUR: (grescha) Ha enzatgi detg enzatgei d'entscheiver, vadi?

TECNICA: (retegn l'entschatta tecnica) Sorry!

RESCHISSUR: Na, buc Vus, Demunt. – Nua essas? – En in bus? Na, gliez manegel jeu buc.
Nua essas? Ella Langstross? Oh lu essas gie buc lunsch naven dalla staziun principala. – Daco
ch'jeu enconuschel ora a Turitg? Jeu enconuschel insumma buc ora a Turitg . . . Turitg? Vus
essas aunc a Turitg? – Quei datti tuttina buc ch'ils manischunzs da bus fan cauma. Chauffeurs
svizzers fan mai cauma. - E co mettis Vus uss avon da vegnir all'emprova generala, ha? –
Daco haveis buc dau part, pil tenti?
– Tgei combox? Mia combox! Okay, okay. Mo damaun allas 20:00 havein nus l'emprova
generala publica. Jeu spetgel vus - ad uras, ei quei clar? – Gie, quei tonscha maneivel, sche
Vus arriveis allas 19.02 cugl auto da posta, mo lu vegnis ina lingia vin scola, nus lein
numnadamein aunc far ina emprova tecnica… Hallo? Hallo! Naven. Pil tenti, quellas
colligiaziuns da telefonin valan schon nuot. (El tschenta ora il telefonin)

CARIN: (Ei arrivada sin tribuna duront ils davos plaids) Ei quei stau Demunt?

RESCHISSUR: Gie.

CARIN: E lu?

RESCHISSUR: El sa buc vegnir. Ils chauffeurs da bus han fatg cauma ed oz vegn el buc pli
da vegnir si cheu.

CARIN: Pertgei pren el buc in helicopter?

RESCHISSUR: (ironic) Gie, exact! Genial! – (vilaus) Astgel jeu egl avegnir trer giu quei da
tia gascha, sche nus sgulein en ils acturs?

CARIN: (cudizzont) Ti eis aschi in herzig, cu ti eis vilaus.

RESCHISSUR: Ach, cala si.

CARIN: (inamurada) Ussa che l'emprova dat ell'aua, savessan nus bein ir in tec tier mei. Jeu
cuschinel enzatgei bien e . . .

RESCHISSUR: Tgi ha detg enzatgei da dar ell'aua? Mia tschutta, teidla bein: Tenner drova
quell'emprova!

TENNER: (vegn sin tribuna) Ah, ins discuora da mei! Jeu sun semtgaus, nus savein

S-MUE 1-1_Tgei viriveri_(sr)


4

entscheiver!
(Carin e reschissur miran sin el en moda hostila)

TENNER: Schon bien, schon bien. Jeu stun mal, perstgisei miu retard, aber ei ha dau in pign
problem.

CARIN: Miu tschutti, tgei problem sto quei pomai esser stau?

TENNER: Miu telli-sitter ha schau hocca mei ed aschia hai jeu aunc stuiu procurar per in
rempalzzament.

CARIN: In telli-sitter?

TENNER: Sche nies bien reschissur – buc per mal Falco, mo sche ti havessas buc scumandau
da prender mia pintga Cindy cun mei allas emprovas, sche lu fuss jeu staus ad uras.

RESCHISSUR: In tgaun ha piars nuot allas emprovas. Num ch'el ha ina rolla sin tribuna.

TENNER: Ti stoss perstgisar Falco, aber jeu havevel fatg la proposta da schar giugar ella ina
rolla, sche ti sas seregurdar.

RESCHISSUR: En quei toc vegn in tgau denton buc avon!

TENNER: Jeu havess schon spitgau che ti hagies in tec dapli curascha Falco. Schia,
entschevin nus uss?

RESCHISSUR: Gie, mintga mument. – Carin, fai aschi bien e drezza ora ad Ingrid ch'ella
hagi aunc da mussar a mi siu vestgiu e la nova perucca.

CARIN: En uorden, Falcoschatzi! (Ella va vi davos e giud tribuna)

RESCHISSUR: E lu duein tut ils protagonists sesemtgar. Nus entschevin en tschun minutas.

TENNER: Tgi en cheu numnas ti protagonists?

RESCHISSUR: Tei, Julius!

TENNER: Oh! Cala da permalar mei - fai aschi bien!

RESCHISSUR: In protagonist ei in actur!

TENNER: Gie, jeu sai. Quei ei mo stau ina sgnocca. Capeschas?

RESCHISSUR: (cloma) Carin, mes tschuttis, fagei vinavon. Fagei aschi bien, nus lein
entscheiver!

TECNICA: Far stgir en sala?

RESCHISSUR: Na!

TENNER: Nua ei atgnamein nies niev collega, quei … René Demunt? Jeu sun schon tut

S-MUE 1-1_Tgei viriveri_(sr)


5

spanegiaus sin el!

RESCHISSUR: El vegn buc.

TENNER: (ri) Quel ei propi buns! (vesa la fatscha seriusa dil reschissur e surstat)
Tgei vul quei dir, el vegn buc?

RESCHISSUR: Tgei part da "El vegn buc" has buc capiu? EL VEGN BUC. Quei vul dir,
ch'el vegn buc. Ils chauffeurs da bus da Turitg han fatg cauma.

TENNER: Daco pren el buc in helicopter?

RESCHISSUR: Pertgei ein atgnamein tuts cheu dil meini, che nus hagien tons daners che
nus sappien sgular en ils acturs? Astgi forsa aunc esser la suita da luxus en La Val?

TENNER: Dad autras producziuns ein ins disaus autras caussas.

RESCHISSUR: En tgei autras producziuns has ti giugau ils davos 20 onns?

TENNER: Gie, mo fora aunc pli profund ella plaga.

RESCHISSUR: (va sin tribuna, cloma) Mes tschuttis, jeu vi uss entscheiver zacu
cull'emprova!

TECNICA: Ussa?

RESCHISSUR: (grescha vilaus) Na, aunc buc!

TENNER: (teatralic) Oh na! Quei ei buc in'emprova generala per mei. Aschia sai jeu buc
luvrar!

RESCHISSUR: (piarda las gnarvas) Dieus en Tschiel Julius! René Demunt ha garantiu a mi
da vegnir damaun ad uras si da Turitg a nossa emprova generala publica. Ei vegn strusch a dar
problems, cunquei ch'el ha giugau quei toc schon varga 300 ga. Jeu supplicheschel pia tei,
Julius: (El pren Tenner d'in maun e scutina cun insistenza)
Cun tia professiunalitad eis ti il sulet en quella truppa che vegn da salvar quella chista,
sch'enzatgei havess dad ir crutsch. Jeu quentel cun tei!

TENNER: (flattaus, suenter ina cuorta pausa) En cefras?

RESCHISSUR: Ti eis il cor ed il motor da quei toc. 50 suren - per sera. (Tenner reaghescha
buc) 60? 70?

TENNER: Sche bien pia, 60, perquei che ti eis. Ed el Julius Caesar dattas a mi il Caesar.

RESCHISSUR: Brutus!

TENNER: Brutus. En uorden.

RESCHISSUR: Brutus ei staus in bien um!

S-MUE 1-1_Tgei viriveri_(sr)


6

TENNER: (siemiond) In bien um. Gie!

RESCHISSUR: Jeu hai bugen tei! (El dat ina buna sil frunt ad el)

CARIN: (entra en quei mument cul vestgiu e la perucca, vesa la buna, scuidusa)
Ach, con herzig! Falco! Ed jeu?

RESCHISSUR: Tgei? Cala, fai aschi bien (vesa il vestgiu e la perucca) Tgei ei quei?

CARIN: Quei ei Ingrid. Äh, siu costum.

RESCHISSUR: Muossa inaga. E nua ei ella?

CARIN: Ella ei schon vid il meditar.

RESCHISSUR: Tgei fa ella?

CARIN: Ella meditescha adina avon ch'ella ha sia producziun. Lu beiba ella aunc in pign
cognac e va sin tribuna.

TENNER: Alcohol sin tribuna. Ualti nunprofessiunal. Aber tgei vul'ins far! Cheu fa gie
mintgin tgei ch'el vul. Ina beiba, l'auter rumpa ina comba.

RESCHISSUR: (emprova ferton la perucca e tegn davon el vi il vestgiu per mirar co ei vesa
ora)

CARIN: (idignada siper Tenner) Tschutti, Serafin ha bein buc rut da bugen la comba?

TENNER: Ins sa mai, tschutta. Cun sia segirada da spital per indemnisaziun da diarias!

RESCHISSUR: Mes tschuttis, fagei aschi bien! (El dat anavos il vestgiu e la perucca a
Carin.) En uorden!

CARIN: (banduna la tribuna davos ora)

RESCHISSUR: Jeu vi buc aunc inaga udir aschia enzatgei, Julius!

TENNER: Stos perdunar, Falco. Jeu sun mo in tec nervus. 4 jamnas havein nus fatg
emprovas cun Serafin - ed uss quei accident, aschi cuort avon la premiera. Jeu sai buc cu jeu
hai giu la davosa ga la trembletga avon ina producziun.

RESCHISSUR: Nus savein tschintschar da cletg che Demunt sa seglir en per el en aschi
cuorta vesta. El ei sc'in da sis el Lotto.

TENNER: Gie, jeu sai, 300 ga ha el giugau la rolla … Jeu sperel ch'el vegni a frida en tia
grondiusa inscenaziun. Jeu quitass ei nundetg donn, sche . . .

RESCHISSUR: Giegie, schon bien.

TENNER: Ti capeschas bein mei, ni?

S-MUE 1-1_Tgei viriveri_(sr)


7

RESCHISSUR: Gie, Julius, jeu capeschel tei.

CARIN: (tuorna puspei) Jeu fuss lu aschi lunsch.

RESCHISSUR: Schia mes tschuttis, savein nus finalmein entscheiver?

TENNER: In mument. Jeu sescomiel mo grad aunc dabot.

RESCHISSUR: Na, ei tonscha sche ti traias mo en il manti. Aschiglioc fagein nus l'emprova
senza costums.

TENNER: (consternius) E tgi surpren la rolla da Smith?

RESCHISSUR: Jeu suflel en siu text si da sala.

TENNER: (permalaus)  Quei ha lu propi da far nuot pli cun ina emprova generala! (El
svanescha giud tribuna)

CARIN: (va vi tier Falco) Cu manegias che nus seigien a fin?

RESCHISSUR: Oz vegni mattei buc ad ir memia ditg. Nus fagein la scena dall'entschatta per
preparar vus sil mender. En principi sesa il toc gie, ni?

CARIN: (embratscha el) Bien. Lu havein nus gie aunc in tec peda per nus pli tard.

RESCHISSUR: (untgend) Carin, fai aschi bien, pil mument stoss jeu seconcentrar sin autras
caussas.

CARIN: Oh astgas ti mattei era. Ti has mo da dir a mi, che ti vegns aunc tier mei suenter
l'emprova.

RESCHISSUR: Jeu stun mal, Carin. Jeu sun el stress total. Oz vai propi buc.

CARIN: (lai dar el; schalusa) Ti has in'autra, dai tier?

RESCHISSUR: Oh co vegns ti pomai sin aschia enzatgei?

CARIN: Aschia sco ti sedeportas mintgaton enviers mei …

RESCHISSUR: (pren ella en sia bratscha) Teidla bein. Ti eis la suletta per mei. Dapi che
nus essan ensemen hai jeu gnanc ughegiau da mirar sin autras femnas. Quei stoss crer a mi. Ti
eis semplamein memia schalusa!

TENNER: (observa els da davos) Perstgisei ch'jeu disturbel …

RESCHISSUR: (lai dabot dar Carin, e va naven dad ella) Tgei eisi?

TENNER: Jeu level mo dir ch'jeu seigi lu aschi lunsch.

RESCHISSUR: (va giu ella sala d'aspectaturs) Ina miracla! Finalmein han els entschiet
l'emprova cun strusch ina mes'ura retard. Sche bien, mes tschuttis, nus seconcentrein silla

S-MUE 1-1_Tgei viriveri_(sr)


8

scena cun Smith, per che vus sappies setschentar en silla situaziun. Nus entschevin in tec
avon, numnadamein tier Lady Thitherthorough 2 … (pronunzia tuts treis TH dir)

TENNER: Stoss perstgisar, sche jeu interrumpel tei …

RESCHISSUR: Tgei eisi pia?

TENNER: Quei ha num: Thitherthorough. (pronunzia emprems dus TH lom, tierz TH dir)

RESCHISSUR: Tgei?

TENNER: Ti has detg: Thitherthorough (pronunzia tuts treis TH dir), ei vegn denton
pronunziau Thitherthorough (pronunzia emprems dus TH lom, tierz TH dir)

RESCHISSUR: Quei ei bein il medem!

TENNER: Jeu stun mal, Falco, mo gliez eisi buc. Thither cun TH dir ei american, thither cun
TH lom ei englès britannic. E cunquei ch'ei setracta en nies cass dad in toc criminal britannic,
duessan nus preferir la pronunzia britannica, manegias buc?

RESCHISSUR: Sche bien pia: Thitherthorough (lom, lom, dir). Tier Lady Thitherthorough:
Signur Inspector, ina caussa capeschel jeu aunc adina buc propi" ed aschia vinavon.

CARIN: Nua ei quei?

RESCHISSUR: Sin pagina 7.

CARIN: Na, jeu manegel el toc?

RESCHISSUR: Leu nua che ti damondas igl Inspector pervia dil telefonat.

CARIN: Na. Miu cavazzin. Jeu stoss haver miu cavazzin.

RESCHISSUR: Sche bien, lu entschevin nus ina construcziun avon. (siper Tenner)
Inspector: Gie, quei manegel jeu, Lady Thitherthorough . . .  – (si pella tecnia) Astgassen nus
haver glisch sin tribuna.

INSPECTOR: Gie, quei manegel jeu, Lady Thitherthorough.

TECNICA: Fagein nus naven dall'entschatta?

RESCHISSUR: Na!

LADY T.: Signur Inspector…

RESCHISSUR: Stop!

LADY T.: … ina caussa capeschel jeu aunc adina buc propi …

RESCHISSUR: Stop!

S-MUE 1-1_Tgei viriveri_(sr)


9

TECNICA: Gie tgei uss: Naven dall'entschatta ni buc naven dall'entschatta?

CARIN: Tgei eisi?

RESCHISSUR: Mintgin cala immediat cun quei ch'el ei vida far. - Tecnica: fagei glisch da
scena sin tribuna, fagei aschi bien.

TECNICA: Pia naven dall'entschatta?

RESCHISSUR: Na! Nus fagein buc l'entschatta. Nus entschevin sin pagina siat. Mo jeu
vesess bugen naven da giu cheu, tgei che mes acturs fan sin tribuna. Ei quei pretendiu
damemia, dad haver mo in tec glisch sin tribuna?
(La glisch senvida sin tribuna.)
Vualà - ei va gie. Mes tschuttis, vus meis sin vossas posiziuns. Pia: Gie, quei manegel jeu,
Lady Thitherthorough. Ed: acziun!

INSPECTOR: Gie, quei manegel jeu, Lady Thitherthorough.

LADY T.: Signur Inspector, ina caussa capeschel jeu aunc adina buc propi: A mi ei vegniu
detg al telefon, ch'ei mondi silmeins treis uras tochen ch'enzatgi vegni sperasvi, mo vus essas
schon stai cheu suenter 20 minutas.

INSPECTOR: (tuschrogna surfatg) Äh, sche bien pia, ehem … Correct, Lady
Thitherthorough … (gioga in'attacca da tus) quei ei stau aschia … Jeu erel … (el tuschrogna
e fa ina scena totalmein surfatga) ehem … jeu erel casualmein ella vischinonza …

RESCHISSUR: Stop!

INSPECTOR: … ed jeu, ehem, ed jeu hai survegniu via func l'informaziun . . . dalla centrala

RESCHISSUR: (pli dad ault) Stop!

INSPECTOR: … ch'ei detti cheu … in miert!

RESCHISSUR: (buorla) Stop!!!

TENNER: Tgei?

RESCHISSUR: Tgei fas?

TENNER: Ti, Falco, stoss perstgisar, jeu hai … jeu sentel oz buc igl Inspector. E lu hai jeu
halt tertgau da proponer inaga enzatgei auter.

RESCHISSUR: (ironic) Ti sentas oz buc igl Inspector? Daco fagein nus emprovas dapi
quatter jamnas, sche ti giogas in cumplet auter Inspector ch'ei leutier aunc diltuttafatg
nunacceptabels - e quei dus dis avon la premiera ed in di avon l'emprova generala publica.

TENNER: Jeu hai buc pli giu peda dad ir in tec en mei avon l'emprova.

CARIN: Buc fai quitaus, tschutti. Quei ei gie mo ina emprova generala. E damaun ei gie pér

S-MUE 1-1_Tgei viriveri_(sr)


10

l'emprova generala publica, lu quenti gie aunc buc. Impurtont ei che tut gartegi dalla
premiera.

RESCHISSUR: Jeu crei ch'jeu hagi buc udiu bein? Lu quenti gie aunc buc?

TENNER: Gie Falco, cheu stoss jeu schon dar raschun ad ella. Jeu manegiel, tgi sesa gie
schon el publicum duront l'emprova generala? Manischunzs da camiuns, emploiai da
vischnaunca, dunnas da schubergiar, manischunzs d'autos da posta, in pèr victurs ord La
Quotidiana …

RESCHISSUR: Tschuttis, vus vesis buc la realitad. Damaun a sera sesan ils dus pli
impurtonts agents da teater dalla Svizra cheu.

TENNER: (electrisiaus) Aber ti manegias buc forsa …

RESCHISSUR: Bein, exact quels manegiel jeu.

CARIN: (agitada) Pertgei has detg nuot?

RESCHISSUR: Sut quellas cundiziuns level jeu buc far vegnir vus aunc pli nervus. Mo uss
saveis ei. E perquei vi jeu saver, Julius C. Tenner: Tgei fas era pomai?

TENNER: Igl Inspector enquera ina stgisa e quei hai jeu gest giugau.

RESCHISSUR: (desperaus) Nus vegnin bein buc a stuer entscheiver naven dalla
bial'entschatta?

CARIN: Lu sai jeu puspei ir?

RESCHISSUR: (energicamein) Na. Ti sesas giu vi leu. Forsa che ti sas aunc emprender
enzatgei. (va sin tribuna; siper Tenner) Sche bien pia: Tgei ei il clou dil toc?

TENNER: Igl Inspector ei gnanc in Inspector.

RESCHISSUR: Correct. E cu vegnin nus sissu quei?

TENNER: Tard.

RESCHISSUR: Con tard?

TENNER: Fetg tard.

RESCHISSUR: Per esser precis: Tschun minutas avon la fin! Quei ei il clou, quei ei sc'in
schliep entuorn las ureglias, cura che Mr. Smith di a ti:

TENNER: (dramatic) Vus essas gnanc in Inspector. Quei ei tut mo teater.

RESCHISSUR: Correct. Mo sch'il publicum smina lidinuot, resta la tensiun. Sche ti giogas
denton igl Inspector taluisa naven dall'entschatta, crei gnanc il pli davos quei a ti. Ti vegns pia
a stuer far tut persuenter, che mintga soli sulet, pia tut ils acturs, il publicum ed oravontut jeu,
che tuts ein 1000% perschuadi che ti eis propi in Inspector.

S-MUE 1-1_Tgei viriveri_(sr)


11

TENNER: Ei bien, Falco. Mo daco hai jeu in'interess da sligiar quei cass, sch'jeu sun gnanc
inaga in'Inspector?

RESCHISSUR: (piarda la gnarva) E ti tschentas quella damonda in di avon l'emprova
generala publica? Manegias buc che quei seigi forsa in tec tard?

TENNER: Cun rispunder quella damonda gidassses ti mei fetg.

RESCHISSUR: Sche bien pia. Tgi ha mazzau Lord Thitherthorough?

TENNER: Jeu .

RESCHISSUR: Correct. Suenter il mazzament, cura che ti has mess anavos l'arma en siu
liug oriund, has ti spiunau ora Lady Thitherthorough e Mr. Smith co els eran vida planisar il
mazzament dil vegl Lord per la medema sera. Ti realiseschas che ti has priu giu la lavur ad
els. Mo cunquei che ti enconuschas uss enzacons detagls sur dad els dus, seglias ti ella rolla
digl Inspector per mussar si ch'els hagien commess il malfatg.
Sulet co els levan mazzar il vegl Lord gliez sas ti buc.
Ti sas buc ch'ils creflis ein da tissi. Ils creflis che Lady Thitherthorough era gest vida purtar al
Lord cura ch'ella ha constatau sia mort. E quels vegnan pli tard ad esser tiu crap da scarpetsch.
Ussa emprovas ti sin tuttas modas e manieras da mussar si ch'els han stiletau il Lord per saver
surdar els pli tard als vers polizists. E pertgei? Ti eis . . .

TENNER: … il fegl illegitim dil Lord che negin sa ch'el exista insumma e che less la finala
artar la facultad. Jeu sai.

RESCHISSUR: Bien. Alla fin vegns ti denton a murir. Lady Thitherthorough e Smith laian
svanir la bara e las improntas da tes dets vegnan ad esser sill'arma dil mazzament.
Cunquei che ti eis registraus ellas actas dalla polizia vegn lezza cuninaga ad haver identificau
tei sco culpeivel e supponer che ti seigies scappaus egl exteriur. Ed alla fin han els dus
gudignau: In auter ha commess per els il mazzament ed els san far ina biala veta.
(spussaus) Ei quei aschi grev da capir?

TENNER: Na. Stoss perstgisar, mo jeu crei ch'jeu hai pér uss propi capiu.

RESCHISSUR: Grondius, vesas, ei va gie. Manegias uss da saver perschuader nus tuts che ti
eis propi in Inspector?

TENNER: Naturalmein, Falco, jeu sun bein profi.

RESCHISSUR: Carin, savein nus entscheiver? (El va giud tribuna ella sala d'aspectaturs)

CARIN: Jeu temevel schon ch'ei mondi insumma buc pli vinavon.

TENNER: Perstgisa, tschutta, mo quei ei stau fetg impurtont per mei.

CARIN: Mo quei capeschel jeu schon, tschutti.

RESCHISSUR: Bien, mes tschuttis, fagei aschi bien, sin vossas posiziuns.

S-MUE 1-1_Tgei viriveri_(sr)


12

TENNER: Ti, Falco, perstgisa, mo sche nus havein schon inaga interrut …

RESCHISSUR: (emprova da seprender ensemen) Tgei sai jeu aunc far per tei?

TENNER: Jeu drovel era mo ina minuta. Jeu sperel che nus hagien aunc tonta peda.

RESCHISSUR: (ironic) Naturalmein. Quei toc ha gie mo 120 paginas e nus essan schon sin
pagina siat!

TENNER: Engraziel, Falco. Sch'jeu traiel lu suenter ora miu manti, fussi lu buc bia meglier,
sch'jeu mettess el buc sur il bratsch dretg giu, mobein sur il seniester? Ti sas che jeu sai
gesticular meglier cul dretg!

RESCHISSUR: (ferton eis el turnaus sin tribuna, ei ius plaunsiu e smanatschond en
direcziun da Tenner, ei uss gest siper el e buorla) Quei ei a mi schi liung sco lad tgei che ti
fas cun tiu manti, perfin sche ti vessas da barschar el! (sepren ensemen) Schia, mes tschuttis,
savein nus entscheiver? (banduna la tribuna e va ella sala d'aspectaturs) Aunc inaga naven
dil medem liug. Carin.

CARIN: Miu cavazzin?

RESCHISSUR: Gie, quei manegel jeu, Lady Thitherthorough.

LADY T.: Signur Inspector, ina caussa capeschel jeu aunc adina buc propi: A mi ei vegniu
detg al telefon, ch'ei mondi silmeins treis uras tochen ch'enzatgi vegni sperasvi, mo vus eras
schon cheu suenter 20 minutas.

INSPECTOR: Correct, Lady Thitherthorough, quei ei stau aschia … jeu erel casualmein ella
vischinonza ed jeu hai survegniu via func l'informaziun dalla centrala, ch'ei detti cheu in
miert.

RESCHISSUR: (siper sez) Vesas, ei va gie.

LADY T.: Quei declara secapescha tut.

INSPECTOR: (sesaulza) Sche bien, Lady Thitherthorough, jeu havess da tschentar a vus
enqual damonda. (El trai ora il manti e metta el sur il bratsch seniester giu.)

LADY T.: Jeu stun cumpleinamein a Vossa disposiziun, Inspector.

TENNER: (si pil reschissur) Vesas. Quei va bia meglier aschia. (El muossa sil manti sul
bratsch seniester giu)

RESCHISSUR: (grittentaus) Gioga vinavon!

INSPECTOR: Haveis vus giu visetas anson, Lady Thitherthorough?

LADY T.: Na, co vegnis vus sin quei?

INSPECTOR: Quella pipa! (senza mirar pren el la pipa ord il tschendrer e tegn ella avon
siu nas) A tgi s'auda quella?

S-MUE 1-1_Tgei viriveri_(sr)


13

RESCHISSUR: Na. Stop!

LADY T.: Ella s'auda … Ella s'auda a Charles, miu mariu.

RESCHISSUR: (grescha) Stop!!!

TENNER: Tgei eisi? Co lein nus vegnir el giug aschia?

RESCHISSUR: Tgei fas era uss pomai?

TENNER: Tgei fetsch jeu pia?

RESCHISSUR: La pipa! Gl'emprem stoss bein veser ella avon che ti vas en sin ella.

TENNER: Mo jeu hai bein grad viu ella.

RESCHISSUR: Nus giu cheu havein denton buc viu che ti has viu ella. Gl'emprem stoss ti
mirar silla pipa, lu tschentar tias damondas, lu prender enta maun la pipa e pér lu tematisar
ella.

TENNER: Quei ei gie sgarscheivel!

RESCHISSUR: Tgei duess esser sgarscheivel vida quei?

TENNER: Quei vesess lu ora aschia: (El metta anavos la pipa el tschendrer, mira sin Carin,
mira lu silla pipa.) Haveis vus giu visetas, Lady Thitherthorough?

LADY T.: Na, co vegnis vus sin quei?

TENNER: (pren la pipa enta maun) Quella pipa! A tgi s'auda quella? (El semeina viers il
reschissur.)

RESCHISSUR: Grondius! Exact quei eisi!

TENNER: Oh sch'jeu gioghel aschia duront ch'jeu detg miu text sa il publicum gnanc veser
mia fatscha.

RESCHISSUR: Tgei plai pia buc a ti sch'ins vesa tia fatscha dalla vart en?

TENNER: (losch) A ti plai miu miez-profil?

RESCHISSUR: (energic) Jeu pretendel professiunalitad! Sch'ei mass persuenter da surfar
enten giugar, lu astgassess bugen plidar mintga soli plaid giu viers il publicum. Mo cheu
setracti d'in crimi plein tensiun. Fai pia aschi bien e gioga in tec natural!

CARIN: (sabiut e beffegiont) Aschia gioga el adina!

TENNER: (da surengiu) Tschutta, da qualitads d'actur stuein nus dus propi buc sediscuorer.

CARIN: (tussegau) Manegias, tschutti? (encurrend agid) Falco!

S-MUE 1-1_Tgei viriveri_(sr)


14

RESCHISSUR: (volva dabot il dies a Carin, cloma alla tecnica) Savessas glischar in tec pli
clar cul reflectur amiez?

CARIN: (energic) Falco!

RESCHISSUR: (si per la tecnica) Quei ei schon damemia! Puspei in tec pli stgir!

TENNER: (da surengiu) Gie tschutta, sco ei para ha el da far pli perdert che da sedar giu cun
tes problemets.

RESCHISSUR: (si per la tecnica) Aschia eisi bien! – Mes tschuttis, savein nus entscheiver?
Aunc inaga naven dalla pipa. Ed: acziun!

INSPECTOR: Quella pipa! A tgi s'auda quella?

LADY T.: Ella s'auda … Ella s'auda a Charles, miu mariu.

INSPECTOR: Ella ei aunc caulda, Lady Thitherthorough.

LADY T.: (malsegira) Also … Probabel sto miu mariu esser staus cuort avon sia mort.... …
aunc giu cheu, per ....... fimar sia pipa da bunanotg - sco mintga sera.

INSPECTOR: El ha fimau giu cheu e legiu leusi? Quei ei tuttina empau curius, ni buc?

LADY T.: Insumma buc, Inspector. El leva buc ch'ei vegni fimau ella biblioteca. El temeva
ch'il fem fetschi donn a ses cudischs.

INSPECTOR: Haveva vies mariu inimitgs, Lady Thitherthorough?

LADY T.: Na.

INSPECTOR: Sche lu stuein nus inaga ir da quei anò, che negin ha giu in motiv da mazzar
el.
(Pausa)

RESCHISSUR: Carin?

CARIN: Jeu capeschel buc quei.

RESCHISSUR: (mira suenter el libret e sufla) Negin.

CARIN: Vus capis era buc quei?

RESCHISSUR: Na. quei ei tiu text: „Negin.“

CARIN: Jeu sai. Mo jeu capeschel buc quei.

RESCHISSUR: (desperaus, vegn sin tribuna) Tgei capeschas buc? El damonda tei, schebein
enzatgi havess giu in motiv da mazzar el e ti rispundas: Negin.

S-MUE 1-1_Tgei viriveri_(sr)


15

CARIN: Na. Jeu capeschel buc il motiv ch'el ha giu da mazzar el.

RESCHISSUR: (pli dad ault) Ti stoss era buc capir el. Ti sas numnadamein insumma buc
ch'el ei igl assassin.

CARIN: Gie, mo tgei senn fa quei da mazzar igl agen bab? E daco duess el - sco assassin -
sedar giu suenter cun la polizia?

RESCHISSUR: (aunc pli dad ault) Quei sai jeu buc! Gie, jeu dun tier ch'jeu sai buc quei. Mo
quei emporta era insumma nuot. Alla fin cu igl Inspector ei morts, interessescha quei era
negin.

CARIN: Jeu hai gie mo vuliu schar declarar ei a mi . . .

RESCHISSUR: (excitaus aschi fetg ch'el grescha alla fin) Ti has mo vuliu schar declarar ei a
ti ? Sche bien pia. Jeu sai declarar a ti che nus essan dapi ina mes'ura vid igl empruar entuorn
vida pagina siat e sche nus vegnin vinavon mo en quei tempo essan nus aunc da Pastgas buc a
fin? Tonscha quei sco declaraziun?

CARIN: (singlutta) Jeu level gie mo capir ei meglier. Ti stoss gie buc grad surreagar taluisa.

RESCHISSUR: (sepren ensemen, pren ella en sia bratscha) Sche bien pia. Cura ch'el anfla
ora, ch'el ha in bab beinstont, viseta el quel, per survegnir daners dad el. Mo il vegl Lord vul
saver nuot dad el. Egl affect mazza el il vegl. Cura ch'el auda silsuenter, ch'enzatgi auter hagi
vuliu mazzar il Lord vesa el sia schanza. El fa in plan: Sch'el vegn da far crer che Lady
Thitherthorough e Smith han commess il mazzament, lu arta el buc mo la part che s'auda
lagalmein ad el, mobein l'entira facultad. (bufatg e migeivel) Has capiu quei?

CARIN: Gie.

RESCHISSUR: Bien, lu aunc inaga naven dalla medem passascha. (va anavos ella sala
d'aspectaturs) Ed: acziun!

INSPECTOR: Sche lu stuein nus ir da quei anò, che negin ha giu in motiv da mazzar el.

LADY T.: Negin.

INSPECTOR: Negin dano vus! Lord Thitherthorough era gia fetg vegls. El sto esser staus sil
pli pauc 40 onns pli vegls che Vus. Savessi buc esser, che Vus haveis mazzau Vies mariu per
saver far ina biala veta cun sia facultad?

LADY T.: Jeu hai carezau miu mariu, Inspector Carter, era sche vus saveis buc s'imaginar
quei. Nus han autras caussas colligiau che queidas corporalas ni valurs materialas.

INSPECTOR: Ed astgass jeu forsa era saver tgeininas?

LADY T.: Nus eran in tgierp ed in'olma. Sco duas olmas ch'eran stadas alla tscherca ina da
l'autra dapi mellis onns ed havevan finalmein anflau in l'auter.
Jeu erel adina pertscharta ch'jeu stoppi prender cumiau in di, che quel arrivi denton aschi
spert......

S-MUE 1-1_Tgei viriveri_(sr)


16

INSPECTOR: (applaudescha) Tgei biala presentaziun, Lady Thitherthorough. Jeu
gratuleschel.

LADY T.: Calei, Inspector! Fagessess pli tschéc d'encurrir igl assassin da miu um.

INSPECTOR: Deplorablamein ei gliez buc aschi sempel, Lady Thitherthorough. Igl ei gie
pauc probabel ch'in suspectau entrass "tschipeditschap" dad esch en, gest en quellas secundas.
(El semina anetgamein) Aha, tgi ei è quai pomai?

LADY T.: Inspector, quei ei Steven Smith, in amitg dalla casa.

INSPECTOR: Amitg dalla casa ni amitg per en casa?

RESCHISSUR: (plaida si dalla sala d'aspectaturs) Co?

LADY T.: Steven, quei ei Inspector . . . (s'interrumpa) Quei va buc!

RESCHISSUR: Tgei va buc?

CARIN: Jeu sai buc giugar aschia. Jeu sai buc discuorer cun enzatgi ch'ei gnanc d'entuorn.
Jeu stoss haver in vis-à-vis per giugar.

TENNER: Tschutta, ti stoss mo metter avon ch'enzatgi seigi vis-à-vis.

RESCHISSUR: Schon bien. Jeu vegn sin tribuna e dun la rolla. (El va cul libret silla tribuna)
Nus entschevin aunc inaga tier Lady Thitherthorough: Nus eran in tgierp ed in'olma ed aschia
vinavon blablabla.

CARIN: Nua ei quei?

RESCHISSUR: Mintgaton sedamondel jeu propi co ti vegns insumma da tener endamen tiu
text.

CARIN: Cun agid dils cavazzins. Sche ti dattas a mi miu cavazzin, lu ei quei negin problem.

RESCHISSUR: Sche bien pia, Julius, nus entschevin nua ch'igl Inspector di: Tgei biala
presentaziun, ed aschia vinavon.

TENNER: A mi stoss ti buc dir tgei che vegn suenter siu text, Falco. Jeu enconuschel il toc.
Jeu sun profi!

RESCHISSUR: Gie, jeu sai. Entschevi pia. (El va davos tribuna)

CARIN: (imitescha el) Jeu sun profi!

TENNER: Ti eis bein buc forsa scuidusa, tschutta?

CARIN: Sin tei tschutti?

RESCHISSUR: (da davos) Ed: acziun!

S-MUE 1-1_Tgei viriveri_(sr)


17

INSPECTOR: (applaudescha) Tgei biala presentaziun, Lady Thitherthorough. Jeu
gratuleschel.

LADY T.: Calei, Inspector! Fagessess pli tschéc d'encurrir igl assassin da miu um.

INSPECTOR: Deplorablamein ei gliez buc aschi sempel, Lady Thitherthorough. Igl ei gie
pauc probabel ch'in suspectau entrass "tschipeditschap" dad esch, gest en quellas secundas.

SMITH: (entra fagend ina hara)

INSPECTOR: (semeina anetgamein) Aha, tgi ei è quai pomai?

LADY T.: Inspector, quei ei Steven Smith, in amitg dalla casa.

INSPECTOR: Amitg dalla casa ni amitg per en casa?

SMITH: (irritaus) Co?

LADY T.: Steven, quei ei Inspector Carter da Scotland Yard.

SMITH: (surstaus) In Inspector?

INSPECTOR: Giebein, Mr. Smith. Jeu sun cheu per sclarir in mazzament e speronza essas
Vus pertscharts da Vossa rolla.

SMITH: (malsegir) Mia rolla?

LADY T.: El manegia, che ti seigies in suspectau.

SMITH: (dat ord las neblas) Jeu, in suspectau?

INSPECTOR: Giebein, Mr. Smith. Ed jeu sperel che Vus gioghies cun?

SMITH: (malsegir) Giugar cun?

INSPECTOR: Oh fagei uss lu buc pli tup che quei che vus essas! Jeu vi dumandar vus
enqual caussa e sperel sin rispostas verdeivlas.

SMITH: (cun pli bia anim) Sche bien pia, Inspector. Jeu hai da zuppar nuot. Mo jeu sperel
che vus laschies mei buc pli ditg en marveglias. Tgi ei morts?

INSPECTOR: Oh Vus saveis bein s'imaginar tgi?

SMITH: (perplex) Eis ei forsa … Mary, la casarina? Jeu hai detg naven dalla bial'entschatta
ch'ella dueigi schar la detta da quei anteriur perschunier!

INSPECTOR: Na, ella eisi buc.

LADY T.: Igl ei … (Ella bragia tut agrad ora)

INSPECTOR: Ei setracta da Lord Charles Thitherthorough.

S-MUE 1-1_Tgei viriveri_(sr)


18

SMITH: (dat ord las neblas) Dieuspopertgiri! (El festgina vi tier Lady T.) Elizabeth, constat
quei?

LADY T.: (singluta) Gie, Steven, quei constat.

SMITH: (indignaus) E Vus suspecteis mei? Sche entschevi pia inaga cun Vossa
interrogaziun, per che nus sappien immediat sclarir quella malcapientscha.

INSPECTOR: Sco vus manegeis. (El pren ina cigaretta ord sia giacca e fa amogna quella a
Smith) Cigaretta, Mr. Smith?

SMITH: Na, engraziel. Jeu femel pipa. (El tucca il liug da sia giachetta, nua che sia pipa
sesanfla normalmein, ston denton remarcar ch'ella ei buc leu e registrescha che la pipa ei el
tschendrer.)

INSPECTOR: Encurris forsa vossa pipa, Mr. Smith? Eisi forsa quella cheu? (El muossa silla
pipa el tschendrer senza haver mirau sin ella)

RESCHISSUR: Ti has puspei fatg ei!

TENNER: Tgei?

RESCHISSUR: Ti stos bein haver viu ella, avon che ti muossas sin ella. Ella savess gie
schon daditg esser naven.

TENNER: Eis ella aber buc.

RESCHISSUR: Per gliez vai gie insumma gnanc. En cuort vegn ella puspei ad esser naven,
mo era lu vegns ti buc a mirar sissu.

TENNER: Bein jeu vegnel a mirar vi.

CARIN: Trasor la medem discussiun, tschutti. Sas buc semplamein tener endamen quei e lu
giugar ei aschia.

TENNER: Pertgei che ti semischeidas uss era aunc en, gliez capeschel jeu buc, tschutta. Ti
fagessas meglier da nezzegiar il temps per sefatschentar cul text - e capir el.

CARIN: Jeu sai miu text.

TENNER: Ei gidass denton era sche ti enconuschessas in techet il text da tes collegas.
Lu stuessan ins buc adina vegnir 100 per 100 cul cavazzin per che ti arvies insumma la bucca!

RESCHISSUR: Mes tschuttis, fagessas aschi bien e calasses immediat cun quei sepiclem?
Pia aunc inaga naven da Inspector: Encuris forsa ed aschia vinavon.

INSPECTOR: Encuris forsa vossa pipa, Mr. Smith? Eisi forsa quella cheu?
(El mira silla pipa el tschendrer, e muossa lu sin ella)

SMITH: Na … (el enquera ina stgisa) Jeu tem mo … jeu hai schau scher ella egl auto … Jeu

S-MUE 1-1_Tgei viriveri_(sr)


19

hai fimau sil viadi … ed hai lu stuiu haver mess ella silla consola centrala.

LADY T.: (seglia denteren per far ir giu dil tema) Inspector! Astgel jeu far amogna ina
scadiola te?

INSPECTOR: Oh a gliez detg jeu buc na, Lady Thitherthorough! (seplacca el canapé)

LADY T.: (va tiel carret da te, sil qual sesanflan in servis da te ed in taglier cun creflis e
stauscha el vi tiel fauteuil sper igl Inspector) Steven, levas era ina scadiola te?

SMITH: Uss savess jeu plitost duvrar in cognac.

LADY T.: Jeu stun mal, Steven. Lu stoss ti spitgar tochen che Mary ei turnada da far
cumissiuns.
(Ella derscha en agl Inspector ina scadiola te.)

SMITH: (va tiel tschendrer, pren tut discret la pipa e metta ella en sia giachetta)

LADY T.: (si pigl Inspector) Vus stueis numnadamein saver ch'in pèr caussas ein idas ora.
Perquei hai jeu tarmess mia casarina anson el vitg per far cumissiuns. (Ella tonscha il te ad el)
Schia, Vies te, Inspector. (Ella s'allontanescha puspei cul carret da te)

INSPECTOR: Oh! Creflis!

RESCHISSUR: Halt. Stopp.

TENNER: (indignaus) Tgei hai jeu uss puspei fatg? Jeu hai mirau sils creflis!

RESCHISSUR: Na, buc ti. Carin!

CARIN: (perplexa) Jeu?

RESCHISSUR: Tgei fas è cul carret da te?

CARIN: (provocativ) Jeu stoss prender ina candeila giu dil pult "sekretär" e metter ella sil
carret da te.

RESCHISSUR: Oh buc pér uss! Anson. Ti stoss bein schar il carret te sper igl Inspector per
ch'el sappi prender in crefli giu dil taglier.

CARIN: (permalada) Quei vai jeu bein fatg. (innocent) Hai jeu buc fatg quei?

RESCHISSUR: Havess jeu lu interrut?

CARIN: (bufatget) Jeu hai tertgau ch'jeu hagi fatg ei.

RESCHISSUR: Oh lu stess il carret da te bein buc leu? Ti stoss ir cul carret cheu entuorn. Ti
prens la candeila, mettas ella sil carret da te vas cun lez vi tier igl Inspector, derschas en ina
scadiola te e tuornas senza carret.

CARIN: (bagatellisond) Oh quei ei bein il medem?

S-MUE 1-1_Tgei viriveri_(sr)


20

RESCHISSUR: (piarda la gnarva) Na, pertgei schiglioc vegn igl Inspector gie buc vid ils
creflis.

TENNER: (stat sinsè el fauteuil) A propo, sche nus havein schon inaga interrut e cunquei che
ti tematiseschas quella caussa, Falco: Nus stuein schar dar el tgau enzatgei pervia da quels
creflis.

RESCHISSUR: Co manegias quei?

TENNER: Mira, jeu manegiel… Negin auter che jeu sto gie magliar quels creflis. Aber sas,
cu jeu magliel els . . . quels ein aschi schetgs ch'jeu vegn strusch da laguoter.

RESCHISSUR: (ironic) Ti vuls enzatgei auter enstagl dils creflis, eis ei quei? Tgei havessas
lu bugen? Forsa in coktail da crevettas?

TENNER: (ri) Buna sgnocca. Era sche ti has fatg queidas, quei prendess il publicum lu
tuttina buc giu.

RESCHISSUR: Schia schia, quei prendess il publicum lu tuttina buc giu. Has ti pia ina
megliera proposta?

TENNER: Gie bien, sche ti damondas schon mei . . . Tgei schessas da bladas?

RESCHISSUR: (excitaus) Bladas? Bladas?

TENNER: Oh, gie… Ellas van si spert en bucca ed ein immediat lagutidas, capeschas?

RESCHISSUR: (va plaunsiu en direcziun da Tenner che sesa, fetg grittentaus) Hai jeu capiu
endretg? Ti vuls bladas?

TENNER: Sch'ei fa ora nuot a ti!

RESCHISSUR: (el s'avischina da surengiu a Tenner tochen ch'els ein nas encunter nas –
cuort avon trer atras, buorla) E sche quei ei il pli davos che jeu hai aunc da decider: ti vegns
a magliar quels huora creflis!

TENNER: (ei untgius anavos, permalaus) Suenter stoss lu aber buc selamentar sche jeu
spidel tochen ella querta retscha.

RESCHISSUR: (sto seprender ensemen, enquera in bien argument che tschontscha encunter
las bladas, ha anflau el, tschontscha tut ruasseivel sco cun in affonet)
Sche bien pia, Julius. Jeu emprovel da delcarar ei aschia: Sas, ils creflis ein da tissi. Els han en
arsen. E bladas absorbeschan igl arsen. Savevas buc quei?

TENNER: (tut surstaus) Na, Falco, quei hai jeu propi buc saviu! Engraziel! Ins ha tuttina mai
empriu ora!

RESCHISSUR: Ed ussa puspei anavos tier tei, Carin. Manegias che ti seigias buna da
stuschar  il carret da te gl'emprem sper il pult "sekretär" ora e lu vi sper igl Inspector?

S-MUE 1-1_Tgei viriveri_(sr)


21

CARIN: Jeu stun mal, Falcoi, mo ti sas ch'jeu hai adina difficultads da tener endamen da
quellas successiuns.

RESCHISSUR: Ti duesses denton far ei gest aschia, pertgei aschiglioc po igl Inspector buc
tier ils creflis, ergo vegn el buc tussegaus, ergo vegn el buc a murir, ergo vegn quei huora
crimi buc ad ir si. Fai pia in plascher a mi e gioga exact aschia sco nus empruein gia dapi
jamnas. Ei quei bien, tschutta?

CARIN: Ei bien, Falco. (Ella stauscha il carret da te anavos silla posiziun dall'entschatta.)

RESCHISSUR: Bien pia mes tschuttis, aunc inaga naven da: Inspector! Astgel jeu far
amogna ina scadiola te?

CARIN: Cavazzin?

RESCHISSUR: ... mess ella silla consola centrala.

LADY T.: Inspector! Astgel jeu far amogna ina scadiola te?

INSPECTOR: (lai dabot svanir sia scadiola davos il fauteuil) Oh a gliez detg jeu buc na,
Lady Thitherthorough!

RESCHISSUR: Halt! Stop! (siper Tenner) Metta naven la scadiola.

TENNER: Oh ella ei gie schon naven.

RESCHISSUR: Primo eis ella enta peis a nus tuts e secundo sas ti buc semplamein metter
naven ella e far aschia, sco ti havessas gnanc giu ella. Bien pia, vegni. Carin, metta la scadiola
sil carret da te e lu aunc inaga naven dil medem liug.

CARIN: (metta la scadiola sil carret te) Cavazzin?

RESCHISSUR: Consola centrala.

LADY T.: Inspector! Astgel jeu far amogna ina scadiola tee?

INSPECTOR: Oh a gliez detg jeu buc na, Lady Thitherthorough! (seplacca el canapé)

LADY T.: (va tiel carret da te, stat in mument eri e studegia, vul ir vi tier igl Inspector,
seregorda denton puspei e stauscha lu el vi tiel pult "sekretär") Steven, levas era ina scadiola
te?

SMITH: Uss savess jeu plitost duvrar in cognac.

LADY T.: (pren ina candeila giu dil pult "sekretär" e metta ella sil carret da te; lu stauscha
ella il carret vi tiegl Inspector per derscher en ad el ina scadiola te.) Jeu stun mal, Steven. Lu
stoss ti spitgar tochen che Mary ei turnada da far cumissiuns.

SMITH: (va tiel tschendrer e sefa en che la pipa ei gia daditg en sia giachetta)

LADY T.: (si pigl Inspector) Vus stueis numnadamein saver ch'in pèr caussas ein idas ora.

S-MUE 1-1_Tgei viriveri_(sr)


22

Perquei hai jeu tarmess mia casarina anson aunc inaga el vitg per far cumissiuns. (Ella
tonscha il te ad el) Schia, Vies te, Inspector. (Ella s'allontanescha puspei)

INSPECTOR: (vesa il taglier culs creflis sil carret da te) Oh! Creflis! Astgel jeu sesurvir?

LADY T. E SMITH: (en sgarschur) Na!

INSPECTOR: Jeu vi buc esser malhoflis, aber jeu hai aunc buc giu tscheina.

LADY T.: (en panica) Quei astgel jeu buc lubir. Els ein numnadamein da ti... ti...

SMITH: … Tioxistrobin! Els gustassen guess buc a vus.

INSPECTOR: (pren in crefli) Hmm, jeu schagiel grad mo ina buccadetta.

LADY T. E SMITH: (en sgarschur) Na!

INSPECTOR: Leis vus pia schigiar?

LADY T. E SMITH: (en panica) Na!

INSPECTOR: Vesis! (Ella proxima passascha tegn el il crefli enta maun e vul adina puspei
morder giu ina buccada; sin quei reageschan Lady T. e Smith mintgaga fetg. La finala morda
el denton tuttina buc giu in toc. Gliez fa el pér cura ch'igl ei descret explicitamein.) Sche lu,
Mr. Smith?

SMITH: Inspector?

INSPECTOR: Daco scheis buc la verdad a mi?

SMITH: La verdad, Inspector?

INSPECTOR: Neve che vus essas gia stai inaga cheu questa sera?

SMITH: Jeu sai buc co vus vegnis sin quei.

INSPECTOR: Leis vus buc ir egl auto per vossa pipa?

SMITH: Quei ei ina bun'idea, Inspector.

INSPECTOR: Quei hai jeu sminau, Mr. Smith. Mo quei fa buc basegns. (El va plaunsiu en
direcziun dalla meisa)

SMITH: Daco buc, Inspector?

INSPECTOR: Perquei che Vus haveis schon priu la pipa orda quei tschendrer! (Senza haver
mirau sil tschendrer vit tegn el ad ault quel)

LADY T.: Jeu crei ch'jeu dun vi da mauls! (Ella croda per tiara cun ina scadenada)

RESCHISSUR: (mira plein gretta sin Tenner) Ti has puspei fatg ei. – (vesa Carin)

S-MUE 1-1_Tgei viriveri_(sr)


23

Dieuspopertgiri, Carin, has sefatg mal?

CARIN: (en tun da reproscha si pil reschissur) Ti stos pigliar mei!

RESCHISSUR: Jeu stun mal!

CARIN: (stat sin peis) Jeu havess saviu rumper tut l'ossa!

RESCHISSUR: Jeu hai bein detg ch'jeu stetti mal! Tut en uorden?

CARIN: Gie. Jeu sperel mo, che quei schabegi buc damaun.

RESCHISSUR: Stoss buc far quitaus. Demunt sa precis, tgei ch'el ha da far. Schon varga
300 ga ha el giugau quella rolla. - So ed ussa tier tei Julius . . .

TENNER: Jeu sai: Gl'emprem mirar e lu tschintschar.

RESCHISSUR: (dad ault) Lu fai forsa era ei, bien?

TENNER: Gie, naturalmein, Falco. Perstgisa.

RESCHISSUR: Aunc inaga …

TENNER: Jeu sai schon nua. Leis buc ir egl auto per vossa pipa?

SMITH: Quei ei ina bun'idea, Inspector.

INSPECTOR: Quei hai jeu sminau, Mr. Smith. Mo quei fa buc basegns. (El va plaunsiu en
direcziun dalla meisa)

SMITH: Daco buc, Inspector?

INSPECTOR: (mira e muossa lu sil tschendrer) Perquei che Vus haveis schon priu la pipa
orda quei tschendrer! (El tegn ad ault il tschendrer vit)

LADY T.: Jeu crei ch'jeu dun vi da mauls! (Ella dat da leu vi a moda teatrala)

SMITH: (cuora vi e peglia si ella) Elizabeth, tgei eisi pomai?

INSPECTOR: Plaunsiu crei jeu da vegnir pli e pli datier alla soluziun.

SMITH: (metta ella sil canapé) Ei tut en uorden?

LADY T.: Engraziel, ei va schon puspei empau meglier.

INSPECTOR: Lein inaga mirar quella entira caussa ord in'autra perspectiva.

RESCHISSUR: (interrumpa) Quei ei strihau. Quei sas ti exact.

TENNER: Mo jeu hai schon empriu ei.

S-MUE 1-1_Tgei viriveri_(sr)


24

RESCHISSUR: Nus havein tuttina strihau ei.

TENNER: Jeu lasch buc strihar parts ch'jeu hai schon empriu.

RESCHISSUR: Julius! Damaun ei René Demunt ensemen cun tei sin quella tribuna. En siu
libret ei quella passascha strihada. E quei sin exact ina pagina e mesa. Sche ti vegns damaun
cun quella passascha vegn el a sursiglir quella senza era mo targlinar ina secunda. E tgi creias
che vegn lu ad esser igl asen?

TENNER: El?

RESCHISSUR: Na. Ti!

TENNER: Jeu ?

RESCHISSUR: Exact. Lai pia semplamein ora quella passascha, ok?

TENNER: Sch'jeu hai denton schon empriu ella . . .

RESCHISSUR: Nus cuntinuein tier: Mr. Smith, eisi buc aschia …

TENNER: Aschia sai jeu buc luvrar!

RESCHISSUR: Buc emblida: 60 suren ed il Brutus. Ed: acziun.

INSPECTOR: Mr. Smith, eisi buc aschia, che Vus haveis ina relaziun cun quella dunna, che
Vus haveis gia daditg planisau il mazzament da Lord Charles Thitherthorough e che Vus
haveis tarmess Vossa casarina questa sera a far cumissiuns  - per che Vus dus sappies mazzar
a moda perfida Lord Thitherthorough?

SMITH: Mo co vegnis vus era sill'idea che nus hagien stiletau el?

INSPECTOR: (triumfond) Danunder saveis Vus, ch'el ei vegnius stiletaus? Jeu hai mai
menziunau co el ei vegnius pella veta.

SMITH: (malsegir) Propi buc?

INSPECTOR: Quei ch'jeu sminel constat pia tuttina!

LADY T.: Quei ein nauschas insultas, Inspector!

INSPECTOR: Tgei essas Vus da professiun, Mr. Smith?

SMITH: Jeu sun scribent.

INSPECTOR: Aha. In scribent. Ed astgel jeu dumandar tgei che Vus scrivis?

SMITH: Jeu scrivel romans criminals.

INSPECTOR: (ponderond) Schia, Vus scrivis pia romans criminals.

S-MUE 1-1_Tgei viriveri_(sr)


25

LADY T.: Tgei leis Vus dir cun quei, Inspector?

INSPECTOR: Jeu vi dir cun quei, che quei um (muossa sin Smith) passenta sia entira veta
cun construir il mazzament perfetg, ch'el ei oz denton la figura principala el roman criminal
da sia atgna veta!

LADY T.: Quei ei praulas, Inspector.

INSPECTOR: Sai buc esser, Mr. Smith, che vus essas ir entuorn casa in pèr ga, lu essas Vus
entrai tras quei esch, haveis mirau els egls a mi e giugau teater naven dalla bial'entschatta?

SMITH: Quei constat buc, Inspector.

INSPECTOR: Con ditg eras vus schon vida ir entuorn casa, Mr. Smith? Ina mes'ura?

SMITH: Sco jeu hai schon detg a vus: jeu sun pér grad vegnius.

INSPECTOR: Vus serepetis, Mr. Smith. Tuttina hai jeu il sentiment, che vus scheis buc la
verdad a mi e che vus essas gia stai cheu inaga oz.

SMITH: Pil tenti! Ussa tonschi lu plaunsiu. Jeu hai buc mazzau Lord Thitherthorough ed jeu
sun buc staus cheu questa sera!

INSPECTOR: E quei saveis vus naturalmein cumprovar!

SMITH: Secapescha!

LADY T.: Pertgei cartis vus buc a nus, Inspector? Igl ei gest aschia, sco Steven declara.

INSPECTOR: Seigi sco ei vegli, jeu tem, che quei dat aunc ina liunga notg. (El morda giu
ina buccadetta crefli) Bien ch'ei dat silmeins creflis da mandels e te.

RESCHISSUR: Okay. Prima. Quei tonscha.

TENNER: Tgei? (pren orda maun il libret al reschissur) Nus essan gie pér sin pagina 35. E ti
vul schon calar?

RESCHISSUR: Jeu quetel ch'ei tonschi per oz. Il toc sesa. Sche nus cuntinuein uss fagein
nus mo scumbegls a sesez. Per gl'auter sentaupel jeu uss lu aunc grad culs dus agents che
vegnan a mirar damaun l'emprova generala publica.

CARIN: (plein marveglias) Quels dus agents … Pertgei vegnan quels propi?

RESCHISSUR: Sche l'inscenaziun plai ad els, vegn jeu ad inscenar giu Turitg en 6 jamnas!
E lu "adios" a quels tocs da tiarza classa en teaters ella provinza. Lu cloma il grond mund dil
teater en casas da teater da renum! Ed en in pèr onns mintgin ch'enconuscha
Falco Wagner e negin che seregorda pli da Steven Spielberg e Marthaler!

TENNER: Giu Turitg, has lu forsa era el senn d'inscenar leu il Caesar?

RESCHISSUR: Cun temps e peda.

S-MUE 1-1_Tgei viriveri_(sr)


26

TENNER: Grondius! Jeu level schon adina ir inaga giu Turitg el teater! (El va davos giud
tribuna.)

CARIN: (permalada) Ed jeu?

RESCHISSUR: Teidla, mia tschutta. Sche tia has finiu cheu tiu engaschi, vegn jeu segir a
seregurdar da tei. Jeu drovel bein tei! Tgei ei schon ina inscenzaiun da Falco Wagner senza
tei?

TENNER: (entra danovamein, cun in calender tascabel enta maun, sfegliond las paginas)
Falco, ella proxima sesiun vess jeu aunc liber in termin . . .

RESCHISSUR: Schon bien. Julius, ti sas ir. Fai aschi bien e di era grad ad Ingrid ch'ella
sappi ir a casa. Nus midein mo aunc il maletg da tribuna sill'entschatta e svanin lu era.

TENNER: Ei bien, Falco. Lu pia tochen damaun. (El va davos giud tribuna.)

CARIN: Sche ti eis a fin cun tes agents … (sefultscha encunter el) Vegns lu aunc sperasvi
tier mei?

RESCHISSUR: Jeu tem che quei vegni ualti tard. E damaun havein nus tuts in stregn di. Era
ti duessas semplamein ir a letg.

CARIN: Exact quei hai jeu gie era avon!

RESCHISSUR: Persula!

CARIN: (permalada) Ti has buc pli bugen mei!

RESCHISSUR: Bein, naturalmein. Mo quella sentupada da cursera ei num da Diu fetg
impurtonta.

CARIN: Ti has mai peda per mei. Ti fas mo quei che plai a ti. E schiglioc mettas ti mei sin
tribuna, per che ti sappies ir cullas arbagias e cu ti has lu success vegns ti a schar dar mei sc'in
truffel cauld.

RESCHISSUR: He, jeu hai adina detg la verdad a ti. Jeu hai detg ch'jeu fetschi vegnir tei giu
Turitg, aschispert che tiu engaschi ei a fin cheu. Jeu laschel buc dar tei!

CARIN: Jeu cartess bugen a ti.

RESCHISSUR: Fai uss buc aschia! Suenter la premiera vegnin nus dus a far gronda fiasta la
fin d'jamna? E lu vegnin nus a prender suenter tut quei che nus havein munchentau las
davosas jamnas, okay?

CARIN: Empermettas?

RESCHISSUR: Jeu empermettel. Neu schon - ed uss va a casa.

CARIN: Ina bunetta?

S-MUE 1-1_Tgei viriveri_(sr)


27

RESCHISSUR: (betscha ella silla vesta) Dierma bein. Damaun da mesa las sis.

CARIN: Tochen damaun. (Ella va viadora)

RESCHISSUR: (spetga in mumenet, mira lu or digl esch dil qual Carin ei svanida per esser
segirs che negin ei pli dentuorn, pren lu ora siu telefonin e metta en ina numera)
Ingrid … äh … Hallo Nicole! Teidla mia tschutta, probabel sai jeu vegnir pér gliendisdis giu
Bern. - Na, jeu hai buc in'autra! Ah ti eis semplamein memia schalusa! Cursera sentaupel jeu
cun quels dus agents e sche tut va bein, stoss jeu aunc rugalar in pèr caussettas la fin d'jamna.
- Mo naturalmein che ti sas vegnir suenter giu Turitg, cu ti has finiu leu tiu engaschi. Jeu
drovel bein tei! Tgei ei schon ina inscenzaiun da Falco Wagner senza tei? - Tgei? Mia dunna?
Ti jeu tschontschel cun ella sco che jeu sun a casa a Basilea, empermess.– Nicole? Nicole? -
Naven ! (El metta naven siu telefonin; suspira, gest aschia sco sch'el havess ina greva
missiun avon el.)
Ed ussa mon jeu tier Ingrid.
(La glisch sestezza. Igl tenda sesiara.)

S-MUE 1-1_Tgei viriveri_(sr)


28

SECUNDA SCENA
La sala ha mo glisch brausla, la tenda ei tratga e serrada. In gong resuna. Igl ei cuort avon
l'emprova generala.

RESCHISSUR: (entra da davos ella sala d'aspectaturs e va en direcziun tribuna; ha il
telefonin vid l'ureglia, tschenta lu ora el) Miarda!

TENNER: (mira denter la fessa amiez dalla tenda viado) Falco!

RESCHISSUR: (va vi agl ur dalla tribuna) Haveis anflau ella?

TENNER: Ella era ell'ustria.

RESCHISSUR: Epi?

TENNER: Sche ti damondas mei, Falco, ei la resca memia gronda da schar ir ella sin tribuna
en quei stan.

RESCHISSUR: Lu dei halt in treidubel Espresso ad ella, lu vegn Ingrid schon puspei en peis.

TENNER: Tgei has era pomai fatg cun ella?

RESCHISSUR: Tgei duess jeu schon haver fatg cun ella?

TENNER: A mi stoss ti buc da dar crer enzatgei, Falco.

RESCHISSUR: Fai sulet in plascher a mi e di nuot a Carin, neve? Nus havein schon avunda
problems.

TENNER: Ils problems fas ti a tetez, Falco. Jeu sun spanegiaus, co ti vul vegnir orda quei
viriveri. (El savanescha davos giud tribuna.)

RESCHISSUR: (pren puspei neunavon siu telefonin)

CARIN: (mira denter la fessa amiez dalla tenda viado)

RESCHISSUR: E lu?

CARIN: Ei va schon in tec meglier cun ella.

RESCHISSUR: Bien. Quei havess grad aunc muncau ch'ella lavaghi la presentaziun a mi.

CARIN: Jeu less mo saver tgei ch'ella ha tuttenina.

RESCHISSUR: (per far ir giu dil tema) Gie, mia tschutta, quei savessan nus tuts bugen. Mo
nus fagein meglier buc da dumandar, aschiglioc ris-chein nus ch'ei va puspei mender cun ella
e lu savein nus propi schar curdar la presentaziun.

CARIN: E nua ei Demunt?

RESCHISSUR: Buc idea.

S-MUE 1-1_Tgei viriveri_(sr)


29

CARIN: Vul buc telefonar inaga ad el?

RESCHISSUR: Tgei manegias ch'jeu seigi vida far trasor? Jeu hai schon il greufli ella detta!
U ch'el ha tschentau ora siu telefonin ni ch'el stat stecca en x-in tunnel enzanua!

CARIN: E tgei fagein nus, sch'el vegn buc?

RESCHISSUR: Lu surpren jeu halt sia rolla! Neu schon. Va davos tribuna e mira che tuts
seigien semtgai. (El va cun ella davos la tenda)

SCHMED: (entra dall'entrada dalla sala ensemen culla persuna che ha fatg la cassa; enten
discuorer cun ella mira el entuorn ed enquera ella sala d'aspectaturs siu enconuschent fictiv)
Quei ei propi penibel a mi, ch'jeu caschunel tontas malemperneivladads a vus, mo mes
enconuschents ston seser cheu x-enzanua. Jeu hai schau ir or els avon l'entrada principala e
sun mo ius ad encurir in parcadi ed uss han els miu bigliet d'entrada. Jeu sai gnanc inaga, tgei
che marscha cheu oz. Mes accumpignaders han detg ch'ei segi ina surpresa. Saveis,
normalmein sun jeu gie insumma buc il tip per da quellas acziuns, aber oz ei era la Simona
dalla partida. Quei ei ina super lässiga femna ed ad ella hai jeu stuiu empermetter ch'jeu seigi
promts da far tut e pli che tut. Ed jeu sun promts per tuttas narradads.

RESCHISSUR: (laghegia denter la fessa amiez dalla tenda ora) Forsa anfla el buc l'entrada
alla tribuna. (discuora en direcziun dalla tribuna) Nus entschevin, aschispert sco el ei cheu!

SCHMED: (ha engartau ses enconuschents fictivs) Ah vualà, leu ein els gie! (El "fa tgau",
aschi circa ella direcziun nua ch'il reschissur sesanfla)

RESCHISSUR: (engarta el, crei ch'el manegi el) Ah finalmein essas Vus cheu! (El vegn
giud tribuna ella sala d'aspectaturs e va en sia direcziun; sinaquei banduna la persuna che
ha fatg la cassa d'entrada il Schmed)   Nua essas era pomia stai? Vus stueis haver buna
gnarva! Nus spitgein mo pli vus.

SCHMED: Jeu stun mal. Sch'jeu havess saviu quei fuss jeu ius pli baul naven da casa.

RESCHISSUR: Speronza ei quei stau per vus ina scola!

SCHMED: Gie bien, aschia savens datti buc da quellas situaziuns. Quei ei gie plitost ina
excepziun.

RESCHISSUR: Gie, cheu pudeis vus haver raschun. Dieus seigi ludaus! Schei schular nus
lein entscheiver.

SCHMED: Oh vus havessas schon saviu entscheiver. Jeu fuss staus cheu sil pli tard en tschun
minutas.

RESCHISSUR: Oh co levan nus saver quei! – Vegni dabot davos tribuna e targi en vies
costum. (da collega) Jeu sperel che vus segies promts per tuttas narradads!

SCHMED: (ri) Gliez hai jeu gie empermess a Simona, mo atgnamein hai jeu tertgau ch'jeu
hagi da . . .

S-MUE 1-1_Tgei viriveri_(sr)


30

RESCHISSUR: Giegie, la Simona … (siper sez) Tgei sai jeu, co sia agenta dalla tgagia ha
num!

SCHMED: Tgei scheis?

RESCHISSUR: Jeu hai detg, ch'jeu sappi buc, co ella hagi num. – Ed uss vegni schon. Vies
costum spetga Vus!

SCHMED: Tgei per in costum?

RESCHISSUR: (ri, sco sch'el prendess buc serius el) Oh Vies costum. Vus leis bein buc ir
aschia sin tribuna, ni?

SCHMED: Sin tribuna?

RESCHISSUR: (siper sez) Jeu hassegiel comichers! (siper Schmed) Hahaha, quel ei staus
buns! (ironic) Vus giugheis cursera il Steven Smith.

SCHMED: Ah! Stiafen Schmed per englès.

RESCHISSUR: Saveis, Simona ha gie buc detg a mi, che Vus . . .

SCHMED: Schia schia! Simona ha tschintschau cun Vus!

RESCHISSUR: Oh tgei tartgeis Vus pia? Aschiglioc fusses Vus gie gnanc cheu!

SCHMED: Ussa capeschel jeu!

RESCHISSUR: Fagei aschi bien, lein calar cun quella cumedia? Nus lein entscheiver!

SCHMED: Ei bien. Nua hai jeu dad ir?

RESCHISSUR: Mei semplamein davos la tenda, atras igl esch giu da tribuna, e lu vai dretg
per ir en direcziun gardaroba.

SCHMED: (less ir, stat aunc inaga eri) Jeu vess aunc ina damonda.

RESCHISSUR: Oh tgei eisi uss aunc pomai?

SCHMED: Tgei stoss jeu far?

RESCHISSUR: Sche vus dumandeis mei. . .  quei Mr. Smith ei in carstgaun fetg normal e
mediocher. Ei dat da quels che vesan quei auter, mo quei ei miu meini. Seigies pia diltuttfatg
naturals. Sco sche Vus . . . raquintasses da Voss'atgna veta. E sch'insumma nuot havess dad ir
pli: improvisar in tec ei adina bien!

SCHMED: Ei bien.

RESCHISSUR: E per l'amur da Diu entschevi gie buc a surfar. Seigies semplamein datier a
vussezs e fetg naturals.

S-MUE 1-1_Tgei viriveri_(sr)


31

SCHMED: Ei bien. (El less ir, stat eri) Mo aunc ina damonda …

RESCHISSUR: (desperaus) Fagei aschi bien, nus havein retard mo pervia da Vus. Ussa mei
finalemin davos tribuna. Nus lein entscheiver! Vossa meisa da garderoba ei quella ch'ei il pli
dretg. Vies costum penda sur la sutga giu.

SCHMED: Ei bien. (El va atras la largia dalla tenda)

RESCHISSUR: (tschontscha culla tecnica) Tut sin entschatta! Musica: via! Glisch!

SCHMED: (mira denter la fessa dalla tenda ora) Enzatgi schai giun plaun en garderoba!

RESCHISSUR: (siper la tecnica) Halt! Stop! (siper Schmed) Quei ei Ingrid! Ella
meditescha.

SCHMED: S'auda quei vitier?

RESCHISSUR: Oh Dieus en Tschiel! Vus stueis buc s'empatschar dad ella! Schei meditar
ella en ruaus e sescumiei!

SCHMED: Ei bien! (El svanescha)

RESCHISSUR: (siper la tecnica) Savein nus entscheiver?

TECNICA: Tut ei semtgau.

RESCHISSUR: Ed: acziun!

TECNICA: Uss?

RESCHISSUR: (desperaus) Giiieeeeee!

TECNICA: (lai ir l'entschatta)

RESCHISSUR: (selai curdar sin siu plaz ella sala d'aspectaturs)
(La glisch en sala sestezza plaunsiu, in cuort toc musica entscheiva a resunar. Ei la musica a
fin sesarva la tenda e la glisch da tribuna senvida. Lady Thitherthorough ed igl Inspector
entran el salun.)

INSPECTOR: Jeu stun mal, Lady Thitherthorough, mo vies mariu, Lord Thitherthorough, ei
propi morts.

LADY T.: Essas vus segirs, Inspector?

INSPECTOR: Lady Thitherthorough, jeu sun forsa buc grad miedi, aber vus astgeis crer a
mi: Jeu hai schon viu biars morts en mia veta e vies mariu s'auda cun tutta garanzia era tier
quels. E nus savein perfin dir ch'ei setracta en quei cass d'in mazzament.

LADY T.: (fa amogna da seser sil canapé) In mazzament? Co vegnis Vus a quella
conclusiun?

S-MUE 1-1_Tgei viriveri_(sr)


32

INSPECTOR: Engraziel. (El seplacca el canapé) Igl ei bein pauc probabel, che vies mariu
sesa el fauteuil, catscha in cunti ni enzatgei autergit en siu agen dies, trai ora quei cunti ni quei
object git, lai svanir el e seplacca silsuenter danovamein en siu fauteuil per finalmein murir
ina mort dolorusa.

LADY T.: Sche vus manegeis, Inspector.

INSPECTOR: Gie, quei manegel jeu, Lady Thitherthorough.

LADY T.: Signur Inspector, ina caussa capeschel jeu aunc adina buc propi: A mi ei vegniu
detg al telefon, ch'ei mondi silmeins treis uras tochen ch'enzatgi vegni sperasvi, mo vus eras
schon cheu suenter 20 minutas.

INSPECTOR: Correct, Lady Thitherthorough, quei ei stau aschia … jeu erel casualmein ella
vischinonza ed jeu hai survegniu via func l'informaziun dalla centrala, ch'ei detti cheu in
miert.

LADY T.: Quei declara secapescha tut.

INSPECTOR: (sesaulza) Sche bien, Lady Thitherthorough, jeu havess da tschentar a vus
enqual damonda. (El trai ora il manti e metta el sur il bratsch dretg giu, realisescha siu faux-
pas e metta el spert sur il bratsch senister giu. )

LADY T.: Jeu stun a Vossa cumpleina disposiziun, Inspector.

INSPECTOR: Haveis Vus giu visetas anson, Lady Thitherthorough?

LADY T.: Na, co vegnis Vus sin quei?

INSPECTOR: Quella pipa! (Senza mirar sin ella, pren el la pipa ord il tschendrer e tegn ella
avon siu nas) A tgi s'auda quella?

LADY T.: Ella s'auda … Ella s'auda a Charles, miu mariu.

INSPECTOR: Ella ei aunc caulda, Lady Thitherthorough.

LADY T.: (malsegira) Also … Probabel sto miu mariu esser staus cuort avon sia mort.... …
aunc giu cheu, per ....... fimar sia pipa da bunanotg - sco mintga sera.

INSPECTOR: El ha fimau giu cheu e legiu leusi? Quei ei tuttina empau curius, ni buc?

LADY T.: Insumma buc, Inspector. El leva buc ch'ei vegni fimau ella biblioteca. El temeva
ch'il fem fetschi donn a ses cudischs.

INSPECTOR: Haveva Vies mariu inimitgs, Lady Thitherthorough?

LADY T.: Na.

INSPECTOR: Sche lu stuein nus inaga ir da quei anò, che negin ha giu in motiv da mazzar
el.

S-MUE 1-1_Tgei viriveri_(sr)


33

LADY T.: Negin.

INSPECTOR: Negin dano vus! Lord Thitherthorough era gia fetg vegls. El sto esser staus sil
pli pauc 40 onns pli vegls che Vus. Savessi buc esser, che Vus haveis mazzau Vies mariu per
saver far ina biala veta cun sia facultad?

LADY T.: Jeu hai carezau miu mariu, Inspector Carter, era sche vus saveis buc s'imaginar
quei. Nus han autras caussas colligiau che queidas corporalas ni valurs materialas.

INSPECTOR: Ed astgass jeu forsa era saver tgeininas ?

LADY T.: Nus eran in tgierp ed in'olma. Sco duas olmas ch'eran stadas alla tscherca ina da
l'autra dapi mellis onns ed havevan finalmein anflau in l'auter.
Jeu erel adina pertscharta ch'jeu stoppi prender cumiau in di, che quel arrivi denton aschi
spert......

INSPECTOR: (applaudescha) Tgei biala presentaziun, Lady Thitherthorough. Jeu
gratuleschel.

LADY T.: Calei, Inspector! Fagessess pli tschéc d'encurir igl assassin da miu um.

INSPECTOR: Deplorablamein ei gliez buc aschi sempel, Lady Thitherthorough. Igl ei gie
pauc probabel ch'in suspectau entrass "tschipeditschap" dad esch, gest en quellas secundas.
(El semeina, mira en direcziun digl esch) Aha, tgi ei … (mira entuorn irritaus, repeta dad
ault il cavazzin)
Igl ei gie pauc probabel ch'in suspectau entrass "tschipeditschap" dad esch, gest en quellas
secundas.

RESCHISSUR: (registrescha cun horrur, che Smith entra buc; el emprova da vegnir sin
tribuna e vi davos las culissas cun curdar si aschi pauc sco pusseivel)

INSPECTOR: (pli dad ault) Igl ei gie pauc probabel ch'in suspectau entrass
"tschipeditschap" dad esch, gest en quellas secundas.

RESCHISSUR: (da davos tribuna) Vegni schon! Viadò! Quei ei stau Vies cavazzin! (El
stauscha Smith digl esch dil salun viador sin tribuna; lez ei vestgius cul costum da Smith)

INSPECTOR: Aha, tgi ei è quei pomai?

LADY T.: Inspector, quei ei Steven Smith, in amitg dalla casa.

INSPECTOR: Amitg dalla casa ni amitg per en casa?

SCHMED: (schenaus, siara ses egls, emprova da veser il publicum ella glisch dils reflecturs
che tschorventa) Hallo!

INSPECTOR: (irritaus, zuppenta quei) Ina pintga sgnocca!

SCHMED: (irritaus) Tgei manegeis?

S-MUE 1-1_Tgei viriveri_(sr)


34

LADY T.: Steven, quei ei Inspector Carter da Scotland Yard.

SMITH: (surstaus) Oh, in Inspector?

INSPECTOR: Giebein, Mr. Smith. Jeu sun cheu per sclarir in mazzament e speronza essas
Vus pertscharts da Vossa rolla.

SMITH: (malsegir) Mia rolla?

LADY T.: El manegia, che ti seigies in suspectau.

SMITH: (dat ord las neblas) Jeu, in suspectau?

INSPECTOR: Giebein, Mr. Smith. Ed jeu sperel che Vus gioghies cun?

SMITH: (malsegir) Giugar cun?

INSPECTOR: Oh fagei uss lu buc pli tup che quei che Vus essas! Jeu vi dumandar Vus
enqual caussa e sperel sin rispostas verdeivlas.

SMITH: (cun pli bia anim) Gliez crei jeu ch'jeu sappi far.

INSPECTOR: Bien. (Pausa – el spetga il text da Smith) E lu?

SCHMED: (malsegir) E lu tgei?

INSPECTOR: Leis Vus forsa buc savertgi ch'ei morts?

SCHMED: (cun interess) Bein, naturalmein.

INSPECTOR: Sche lu pia?

SCHMED: (malsegir) Tgei?

INSPECTOR: (volva il dies al publicum, surfa cun pronunziar siper Schmed) Tgi ei morts?

SCHMED: (surfa medemamein cun pronunziar aschia ch'il publicum vesa) Tgi ei morts?

INSPECTOR: Vus leis pia saver tgi ch'ei morts? Oh Vus saveis bein s'imaginar tgi?

SCHMED: Na.

INSPECTOR: (siper sez) Negina panica, negina panica. (normal) Smineis forsa buc ch'ei
savessi esser la casarina Mary, che ha buc saviu schar la detta da quei anteriur perschunier?

SCHMED: Na.

INSPECTOR: Na, ella … (irritaus) Na?

SCHMED: Na.

S-MUE 1-1_Tgei viriveri_(sr)